Ёшлар иттифоқи: Таклифлар ўрганилмоқда | Янгиликлар | Андижон вилояти ҳокимлиги расмий портали\nБош саҳифа / Янгиликлар / Ёшлар иттифоқи: Таклифлар ўрганилмоқда\nЁшлар иттифоқи: Таклифлар ўрганилмоқда\nЖорий йилнинг 5 июль куни Президентимиз Шавкат Мирзиёев томонидан “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги фармони имзоланди.\nФармонда белгиланган кенг кўламли вазифаларни бажариш мақсадида иттифоқ Марказий Кенгаши томонидан изчил фаолият олиб борилмоқда.\nХусусан, Ёш олимлар ва Ёш тадбиркорлар ассоциациялари, Ижодкор ёшлар уюшмаси тузилди. Бу жараён давом этмоқда. Шу кунларда эса жойларда ёшлар билан учрашувлар, очиқ мулоқотлар ўтказилмоқдаки, уларда навқирон авлод вакилларининг истак, интилишлари, ташаббус ва таклифлари ўрганиляпти. Шундай учрашувлар Андижон вилоятида ташкил этилди.\nШаҳрихон туманида бўлиб ўтган мулоқотда Асака, Шаҳрихон, Балиқчи, Бўз, Улуғнор туманидан ёш тадбиркор ва фермерлар, мутасадди вилоят ташкилотлари раҳбарлари иштирок этдилар.\nЎзбекистон ёшлар иттифоқи қошидаги Ёш тадбиркорлар ассоциацияси раҳбари Шавкат Зарипов ҳамда Марказий Кенгаш масъул ходими Улуғбек Ғаниев иттифоқ олдида турган вазифалар ҳақида батафсил тўхталиб ўтдилар. Уларни самарали бажариш, ёшларни уюштириш, тадбиркорлик, бунёдкорлик, ижодкорлик ҳаракатини намоён этиш эса таҳлил асосида ишлаб чиқиладиган истиқболли лойиҳаларнинг пишиқ-пухталигига боғлиқ. Шундай экан, очиқ мулоқот орқали ёшлар муаммолари, дилидаги ўй-фикрлари катта ахамият касб этиши таъкидланди. Сўзга чиққанлар ўз фаолияти мисолида таклиф, мулоҳаза ва муаммоларни ўртага ташладилар. Билдирилаётган фиклар ҳаётийлиги ва амалий аҳамияти билан ажралиб турди.\n-Кўпдан буён ўйлаб юрган фикримни айтдим, - дейди Асака туманидаги “Мустаҳкам замин ютуқлари” фермер хўжалиги раҳбари Бахтиёр Ражабов. – Тадбиркорларга 24-36 ойга мўлжалланган кредит ажратилади. Вахоланки, фермерлар икки-уч карра қисқа муддатда кредитни қайтариш имконияга эга. Жумладан, карам 120 кунда пишиб етилса, саримсоқ пиёзни кўпи билан тўққиз ойда харидорга сотиб, кредитни қайтарса бўлади. Банк ресурсларининг айланмаси ҳам жадаллашади. Таклифим инобатга олинганидан хурсандман.\n-Туманимизда 276 нафар ёш тадбиркор, 20 нафар ёш фермер бор, - дейди Ўзбекистон ёшлар иттифоқи Балиқчи тумани бўлими раиси Бекзод Алибоев. – Бугун уларнинг аксарияти ўзлари учун фойдали маслаҳатлар олди, тажриба алмашилди. Ахборот кўмагидан тортиб, ташқи бозорларга чиқиш, ташаббусларни қўллаб қувватлаш юзасидан катта имкониятлар яратилаётганининг гувоҳи бўлдик.\nОчиқ мулоқот давомида кўтарилган муаммолар тегишли ташкилотлар кўмагида барҳам берилиши баробарида, илғор ғоя ва таклифлар жамланди. Тадбир иштирокчилари Шаҳрихон туманидаги “SDK GROUP And” хорижий корхонасига ташриф буюриб, асосан ёшлардан иборат жамоанинг фаолияти билан танишдилар.\nКуннинг иккинчи ярмида бу каби очиқ мулоқот Хўжаобод туманида ҳам бўлиб ўтди.\nКиритилган вақти: 05/08/2017 09:29\tКўрилганлиги: 2561


Энг асосий озиқ-овқат маҳсулотларидан бири саналувчи ўсимлик ёғи нархи ошиб бормоқда. Ўзбекистонда 2021 йилнинг дастлабки уч ойида кунгабоқар ёғи нархи кескин ошган бўлса, апрел ойидан бошлаб пахта ёғи ҳам қимматлаша бошлади. Ўтган ойга нисбатан пахта ёғи нархи 31-33 фоизга ошди.\n2020 йилнинг октябр ойига қадар пахта ёғи нархида барқарорлик сақланиб қолаётганди. Бунинг сабаби нимада?\n2019 йил пахта ҳосилидан олинган чигит хомашёси асосан 2019 йил октябр ойидан 2020 июн ойигача бўлган даврда қайта ишланди, бу вақт мобайнида 1 кг пахта чигитининг нархи ўртача 1,9 минг сўмни ташкил этган. Шу боис пахта ёғининг нархи йил давомида барқарор сақланиб қолган, яъни 1 литр пахта ёғи ўртача 8-8,5 минг сўмдан биржа савдолари орқали сотилган.\nЎтган йил кузда пахта чигити нархи 60-65 фоизга ошиб, пахта ёғи 25-30 фоиз қиммат сотилди. 2020 йилнинг ноябр ва 2021 йилнинг феврал ойига қадар 1 кг чигит 3,2 минг сўмдан сотилди, 1 литр пахта ёғининг нархи ўртача 12,0-13,0 минг сўмдан биржа савдоларига қўйилди ва бу даврда нарх барқарорлиги сақланиб қолди.\n2021 йил апрел ойида пахта ёғи нархи кескин ошганининг сабаби нимада?\nМарт ойида 1 кг пахта чигити 3,4 минг сўмдан, апрел ойида эса 5,6 минг сўмдан биржа савдолари орқали сотилди. Натижада айрим ёғ-мой корхоналари ишлаб чиқариш харажатларини ҳисобга олган ҳолда 1 литр пахта ёғини 18,0-19,0 минг сўмгача бўлган нархда биржа савдоларига қўйди. Ўтган ойга нисбатан пахта ёғи кескин қимматлаганини кўриш мумкин.\nKun.uz билан суҳбатда бўлган ёғ-мой соҳасида узоқ йиллик тажрибага эга мутахассис Фахриддин Калоновнинг ҳисоб-китобларига кўра, 1 килограмм пахта чигити 5,6 минг сўмдан харид қилинса, бир литр пахта ёғини 20 минг сўмдан сотган тақдирда ҳам, корхона зарарга ишлайди. Бунинг қисқача арифметикаси шундай:\n1 тонна пахта чигити ва уни қайта ишлаш нархи тахминан шунчага тушади:\n1 килограмм пахта чигити 5,6 минг сўмдан биржа савдоларига қўйилмоқда, шунда 1 тонна пахта чигитининг нархи 5 миллион 600 минг сўмни ташкил этади.\n1 тонна чигитни қайта ишлаш харажати (барча солиқлар, иш ҳақи ва бошқа харажатлар билан биргаликда) 1,0 миллион сўмга тўғри келади.\nШунда 1 тонна чигитни қайта ишлаш бўйича жами харажат 6,6 миллион сўм бўлади.\n1 тонна чигитдан олинадиган маҳсулот ва унинг нархи қуйидагича шаклланади:\n1 тонна чигитни қайта ишлашдан 170 килограмм пахта мойи олинади, унинг 1 килограмми 20,0 минг сўмдан сотилганда 3,4 миллион сўмни ташкил этади.\n450 килограмм шрот олинади, бу маҳсулотнинг 1 килоси 3,5 минг сўмдан сотилганда 1,575 миллион сўмга тўғри келади.\n350 килограмм шелуха олинади, унинг 1 килоси 2,2 минг сўмдан биржа савдоларига қўйилмоқда, демак 1 тонна шелуханинг нархи 770 минг сўм бўлади.\nХулоса қандай: пахта ёғи нархи арзонлашиши мумкинми?\nМутахассиснинг сўзларига кўра, 1 тонна чигитни қайта ишлаш харажатлари миқдори 6,6 миллион сўм, ишлаб чиқарилган маҳсулот нархи 5,745 миллион сўмни ташкил этади. Шунда корхона 1 тонна пахта чигитини қайта ишлашда 1 кг пахта ёғини 20 минг сўмдан, 1 кг шротни 3,5 минг сўмдан, 1 кг шелухани 2,2 минг сўмдан сотганда ҳам, 855 минг сўм миқдорида зарар кўради.\nХуллас, биржа савдолари орқали 1 кг пахта чигити 5,6 минг сўмдан сотилса, пахта ёғи нархи яна ошишини кутишдан бошқа илож йўқ. Чунки қайта ишлаш корхоналари ҳам зарарига ишламайди.\nМасъул ташкилотлар ўсимлик ёғи нархи ошиши борасида нима дейди?\nМонополияга қарши кураш қўмитасининг маълум қилишича, ташқи жаҳон бозорларида нархлар ошиши ва ўтган ҳосил йилида етиштириш ҳажмлари нисбатан камроқ бўлиши муносабати билан асосий етказиб берувчилардан бўлган қўшни давлатларда кунгабоқар ёғи ва уруғи экспортига юқори божхона божлари белгиланиши тартиби муддати узайтирилиши нархларга таъсир қилган.\n«Ўз навбатида, импорт асосида олиб келинадиган кунгабоқар ёғи ва уруғи нархларининг ошиши маҳаллий пахта ёғи нархларига ҳам бевосита ўз таъсирини кўрсатди», – дейилади қўмита ахборотида.\nҲукумат нархлар барқарорлигига эришиш учун нима қилмоқчи?\n2021 йилда маҳаллий шароитда етиштирилган хомашёни қайта ишлаш ҳисобига 141 минг тонна ўсимлик ёғи ишлаб чиқарилиши маълум қилинган.\nҲукумат кунгабоқар, соя, масхар, рапс, кунжут ва зиғир экиладиган майдонлар ҳажмини оширмоқчи. Жорий йилда Сурхондарё ва Қашқадарё вилоятларида 530 гектар майдонда зайтун плантацияси барпо этилади.\nAввалроқ, Kun.uz кунгабоқар ёғи нархи ошиб кетганига оид таҳлилий мақола эълон қилганди. Мутахассислар томонидан кунгабоқар ёғи нархи яна 30 фоизгача ошиши мумкинлиги прогноз қилинганди.\nШунингдек, Тошкент бозорларида ярмаркадаги арзонлаштирилган ўсимлик ёғи учун навбатлар юзага келаётгани хабар қилинганди.


Москвада Каримовлар оиласига тегишли пентхаус сотувга қўйилди - EFFECT.UZ\n. 12:44 | 16.10.2021\nРоссиянинг “База” нашри Ўзбекистоннинг биринчи президенти Ислом Каримовнинг оиласига тегишли пентхаус ҳақида мақола эълон қилинди.\n500 кв.м. майдонга эга пентхаус Radisson меҳмонхонаси ҳудудида жойлашган ва квартира Москвадаги машҳур жойлардан бирида экани айтилган.\nТаъкидланишича, квартира Ислом Каримовнинг қариндошларининг бири томонидан сотиб олинган.\nЛекин, сотиб олувчининг шахсига аниқлик киритилмаган, сотиб олган шахс яқинда квартирани 1,6 млрд рублга сотувга қўйган. Мулк нафақат сотувга қўйилган, балки у ойига 3 млн рублга ижарага ҳам берилади.\nҚайд этиш жоиз, мулк бинодаги бир нечта қаватни эгаллаб олган. Апрелда ушбу квартира Москвадаги энг қиммат пентхауслар орасида иккинчи ўринни эгаллади.\nКвартира интерьери табиий материаллардан қилинган, бинода Италия мрамори, оникс, табиий дарахтдан фойдаланилган.\nМебеллар Roberto Cavalli ва Versace’дан олиб келинган, квартира деразасидан Москва денгизи ва ишбилармонлик маркази кўринади.\nЭслатиб ўтамиз, аввалроқ “Pandora Papers”да айнан Гулнора Каримованинг оффшор фирмалар билан алоқаси ҳақида баёнот келтирилган эди.\nTeglar:Moskva, Пентхаус, Ўзбекистон\n«Имтиёзли кредит асосида берилган бу уйларнинг нархи қиммат, пулига яраша шароитлари йўқ» – Фарғона аҳолиси норози бўлиб мурожаат йўллашди


Августин Аврелий (Саодатли) (354-430) | www.ziyouz.uz\nБош саҳифа ҲикматномаМумтоз файласуфлар ҳикматиАвгустин Аврелий (Саодатли) (354-430)\nАвгустин Аврелий Шимолий Африкадаги Тагаста (ҳозирги Жазоир давлатининг Сук-Арас) шаҳрида туғилди. Августин улғайгач, Карфагендаги нотиқлик мактабида уч йил давомида таҳсил олди. Ана шу вақт ичида у Цицероннинг фалсафий қарашларини катта қизиқиш билан ўрганди.\nАвгустин 375 йилдан бошлаб 8 йил давомида нотиқлик санъати бўйича талабаларга сабоқ берди.\n384 йилда у Италияга йўл олди ва Милан шаҳридаги нотиқлик мактабида муаллимлик қилди. Бу ерда насронийлик динига кириб, уни чуқур ўрганишга киришди. 388 йили Августин Африкага қайтиб, орадан уч йил ўтгач, ўзини буткул диний илмларни ўрганишга бағишлади. Ва кўп вақт ўтмай Гиппон шаҳрининг епископи Валерий ҳомийлиги остида руҳонийликни қабул қилди.\n395 йил епископ Валерийнинг ўлимидан сўнг Августин Гиппондаги епископлик кафедрасига етакчилик қилиб, 34 йил — умрининг сўнгги дамларигача шу ерда ишлади. У тинмай мутолаа қилар ва шунга яраша ўта маърифатли, билимдон эди.\nАвгустин ўзидан жуда бой маънавий мерос қолдирди. Файласуф 75 ёшига қадар умумий ҳажми 232 та китобга жо бўлган 90 та трактат ёзиб улгурди. Булардан атиги ўнтасигина бизга қадар етиб келган. Машҳур қомусий олим Исидор Севилский (570-638) Августин ҳақида шундай деб ёзган эди: «Августин тафаккури ва билими жиҳатидан ҳаммадан устундир.\nЧунки ҳатто кечасию кундузи ҳаракат қилган тақдирда ҳам ҳеч ким унингдек кўп ёзолмайди ва ўқиёлмайди».\n— Мўъжиза бор нарсами?\n— Бор нарса, — деб жавоб берди файласуф. — Қуёшнинг чиқиши ҳақиқий мўъжизадир.\n— Мен Худони ва руҳни англашни истайман, — деди Августин.\n— Яна нимани хоҳлайсан? — деб сўрадилар.\n— Бошқа ҳеч нарсани, — деди донишманд.\nКулфатлар билан келувчи айни бир куч яхши одамларни синайди, тозалайди ва саралайди, ёвуз кимсаларни эса элакдан ўтказиб, хароб этади.\nОловнинг ғаройиб сифатларини ким тушунтириб бера олади? Нега энди у ўзи ёруғ бўлатуриб, домига тушган нарсаларни қорайтириб юборади? Ёки гулханда тобланган тошларнинг оқариш сабабини қандай изоҳлаш мумкин?\nЭй Тангри, сен инсон жисмига уни ҳаракатга келтирувчи ва бошқарувчи жонли руҳ ато этдинг.\nБиз ҳаётни яшаётганимиз учун эмас, уни англай олганимиз учун севамиз.\nТафаккур — қалбдир ёки у қалбда макон топган.\nҲақиқат ва ёлғонни ажратиш жуда мушкул иш. Шу боис адашган одамлардан ранжиш ярамайди.\nМенимча, ҳақиқат ёлғиз Худога аён. Инсон руҳи ҳам ҳақиқатни билишга қодир. Аммо бунинг учун у зимистон танадан чиқмоғи лозим.\nАдолат тарк этган салтанатнинг қароқчилар ўрдасидан фарқи қоладими?\nИнсон туғилган ониданоқ ўлим сари юз тутади, аниқроғи, у бир вақтнинг ўзида ҳам яшайди, ҳам ўла бошлайди…\nМен буйруқбозларга эмас, ўргатувчиларга кўпроқ ишониш кераклигини англаб етдим.\nБўйин эгиб тавба-тазарру қилган руҳ юксакларга кўтарилади.\nСўзларимга ишониш учун уларнинг мағзини чақ. Худони англамоқ учун эса Унинг сўзларига ишон.\nХудонинг ўзи ўзгармайди-ю, аммо ўзгарувчан нарсаларни яратади. Ўзи вақтдан ташқарида-ю, аммо вақтинчалик нарсаларни бунёд этади.\nОлам яралмасидан илгари вақт ҳам бўлмаган. Унинг яралиши ҳаракатни юзага келтирган. Ана шу ҳаракат онлари ва оламдаги ўзгаришлар — вақт деб аталади.\nВақт фақат бизнинг руҳимиздагина мавжуд. Ўтмиш — хотирамизда, келажак эса орзу-умидларимизда яшайди. Келажакни ҳозирги вақтдаги баъзи белгилар воситасида кўра олишимиз мумкин. Демак, ҳозирги вақтнинг моҳияти кузатиш, мушоҳада юритишдан иборатдир.\nБиз барча мўъжизаларни табиатга зид ҳодисалар деб атаймиз. Лекин аслида бундай эмас. Ахир Яратгувчининг иродаси билан яратилган нарсалар қандай қилиб табиатга зид бўлиши мумкин.\nСукунат — шовқиннинг, яланғочлик — либоснинг, хасталик — саломатликнинг, зулмат — ёруғликнинг йўқлигидан дарак берганидек, ёвузлик эзгуликнинг йўқлигини билдиради.\nБиз нимадан ташкил топганмиз? Руҳ ва жисмдан. Уларнинг қай бири аъло? Албатта, руҳ яхшироқ.\nМукаммаллик инсоннинг ўзидаги номукаммалликни англамоғи демакдир.\nВақтинчалик нарсаларга бўлган иштиёқни мангу нарсаларнинг мазасини татиб кўриш ёрдамида сўндириш мумкин.\nКейинроқ тушуниб етиш мумкин бўлган нарсаларга аввалдан ишонмайдиган одам ҳеч қачон Худога етиша олмайди.\nТушунмоқ учун ишонмоқ даркор.\nЗулм инсон томонидан содир этиладиган ва у бошидан кечирадиган нарсадир. Содир этиладигани — гуноҳ, бошдан кечириладигани — жазо… Инсон ўзи истаган ҳолда зулмни содир этади, истамаган ҳолда уни ўз бошидан кечиради.\nЎзгалар сени олқишлаганда, сен ўзингдан нафратлан. Сени сен орқали ҳаракат қилмоқчи бўлганлар олқишлайди.\n← Аввалги Аввалги Боэций (480-524)\nКейинги → Кейинги: Тертуллиан Квинт Септимий Флоренс (160-220)


Машинанинг орқа ён ойнасига парда тақиш ҳуқуқбузарлик эмас!\nБугун Ўзбекистон Республикаси Олий суди машина орқа ён ойнасига парда тақиш масаласига қонуний нуқта қўйилди. Олий маҳкамага кўра, машинанинг орқа ён ойнасига парда тақишни ҳуқуқбузарлик эмас! Кўриб чиқилган маъмурий иш бўйича эса Олий суд матбуот хизмати ахборот ахбороти ҳам кўп ҳаялламади. Таниқли блогер ва ҳуқуқшунос Хушнудбек Худойбердиев «парда масаласида» анчадан бери баҳс юритиб келади. Олий суддан ёқимли хабарлар тарқалиши ҳамоно у мавзуга яна бир қайтиб, мулоҳазалари билан ўртоқлашишга шошилди...\nБиз ҳам шуни кутиб тургандик.\n....Бугун бир гуруҳ автоблогерлар Олий суд машинанинг орқа ён ойнасига парда тақишни ҳуқуқбузарлик эмас деб топгани ҳақида хабар беришди. Ҳайдовчи Ботир Бахранов анча аввал унга нисбатан тузилган маъмурий баённома устидан шикоят қилиб судлашганди. Туман судида ютгач, Ички ишлар органлари ходимлари бу қарор устидан вилоятга шикоят қилишди. Вилоятда ютқазгач, Олий судга шикоят қилишди. Ва мана Олий судда ҳам ютқазишди.\nБу хабардан заррача ҳайрон бўлганим йўқ. Чунки шундоқ ҳам кўрга ҳассадек кўриниб турган нарса эди, судьяларимиз ана шундай қарор қабул қилишига 99% ишонгандим.\nПарда билан боғлиқ воқеалар ривожи анчайин қизиқарли.\nДастлаб орқа ён ойнага парда тақиш қонунда тақиқланмагани, бемалол тақиб юриш мумкинлиги ҳақида 1 йил олдин мақолам чиққанди ва ўшанда барча юридик жиҳатларини тушунтириб беришга ҳаракат қилгандим.\nЎтган йилдан буён парда бўйича кўплаб ҳайдовчиларимиз судлашди ва ғалаба қозонишди. Жарималарни қайтариб олишди.\nСудларда кетма-кет мағлубиятга учрашни бошлагач, масъуллар номардлик йўлини танлашди. Тонировкага оид жарима жазосини кучайтириш баҳонасида Маъмурий жавобгарлик тўғрисидаги кодексга пардани тақиқловчи қоидани киритмоқчи бўлишди. Ими-жимида халқни кўзини шамғалат қилиб, ўтказиб оламиз деб ўйлашган шекилли. Аммо ижтимоий тармоқларда дод-вой қилганимиздан кейин, бу лойиҳа тасдиқланмади.\nШундан сўнг ИИВнинг янги тайинланган матбуот котиби Шохрух Гиясов пардага тақиқ - мантиқсиз қарор эканлигини таъкидлади.\nАммо ИИВ Йўл ҳаракати хавфсизлиги бош бошқармасидаги масъуллар юқоридаги оддий ҳақиқатни тан олишни исташмади. Аниқроғи қонунни тушунишни хоҳламади ёки бунга ақли етмади. Фуқароларнинг тинкаи мадорини қуритиб, улар билан судлашди. Охир-оқибат шармандаларча барча судда ютқазди.\nБошқача айтганда улар ернинг тўртбурчаклигига ҳаммани ишонтирмоқчи бўлишди. Афсуски бунга на суд, на одамлар ишонди.\nБугунги Олий суд қарори гарчи бутун бошли парда масаласида эмас, фақат биргина ҳайдовчига қўлланган маъмурий жарима юзасидан бўлса-да, аммо бу яхши сигнал. Ҳар ҳолда Олий суд даражасида ер думалоқлиги расман тасдиқланди дегани.\nҚиссадан ҳисса шуки, бемалол машинанинг орқа ён ойнасига парда тақиш мумкин. Бунга илгари ҳам ҳеч қачон тақиқ бўлмаган. Аммо қонунларни яхши тушунмайдиганларнинг касрига узоқ йиллар давомида юзлаб, балки минглаб ҳайдовчиларга ноҳақ жарималар қўлланган. Ишонамизки, энди бундан буён орқа ён ойнага ўрнатилган парда учун ҳеч кимга жарима қўлланмайди. Мабодо сизга жарима қўллашса, унда ўйлаб ўтирмай судга беринг. Ҳаққингизни талаб қилинг!


Samsung’нинг навбатдаги арзон смартфонлари – Galaxy M51 ҳамда M31s ҳақида хушхабарлар бор! - Terabayt.Uz\nЖанубий кореялик корпорация арзон смартфонлар туркумида Galaxy M51 ва Galaxy M31s моделларини тайёрлаётгани маълум. Уларнинг ҳам, сиғимдор батареядан ташқари, нақ 128 гигабайтлик доимий хотира билан тақдим этилади.\n91mobiles ресурси уларнинг ҳар иккаласига оид янги маълумотларни эълон қилди. Унга кўра, Galaxy M31s моделини Samsung кейинги ҳафтада ёки июннинг бошидаёқ намойиш қилади. Galaxy M51 тақдимоти эса июнь ойи охирларига режалаштирилган.\nЯна бир жиҳат – ушбу арзон смартфонларнинг иккаласи ҳам квадрокамерага эга бўлиб, асосий датчик сифатида 64 мегапикселлик Samsung ISOCELL GW1 сенсори қўлланади. Аайтиш керакки, аввалги хабарларда Galaxy M51 моделининг бош камераси уч модулли дейилаётган эди.\nСмартфонларнинг иккаласи ҳам Android 10 операцион тизими базасидаги One UI 2.0 график қобиғи билан чиқарилади. Galaxy M51 моделининг дактилоскопи дисрлейга интеграция қилиниши ҳам мумкин.\n#Samsung #андроид смартфон #Samsung Galaxy M51 #Samsung Galaxy M31s


Электр энергияси ҳисоблагичини қиёслашдан ўтказиш (ечиш ва улаш билан бирга) – Baxtiyor oila\n1. Талабгор электр энергияни ҳисобга олиш ускунасини (ҳисоблагични) ечиш, қиёслашдан ўтказиш ва ўрнатиш учун ДХМга ўзи келиб мурожаат қилиши ёки ЯИДХПда рўйхатдан ўтиши керак. Ҳамда давлат хизматини кўрсатиш учун йиғим тўлаши керак.\n2. ҲEТК 5 иш кун мобайнида талабгор билан келишилган вақтда, унинг иштирокида тегишли далолатнома тузган ҳолда ҳисобга олиш ускунасини ечиб олиши керак.\n3. «Ўзстандарт» агентлиги 3 иш кун мобайнида: Ҳисобга олиш ускунасини ҲEТКдан қабул қилиб олиши ва қиёслашдан ўтказиши керак; Сертификат ёки хабарнома расмийлаштирилгандан сўнг уларни ЭРИ билан тасдиқлаб, ҲEТКга, шунингдек, ДХМ (ўзи келиб мурожаат этган тақдирда) ёки ЯИДХП орқали талабгорга (электрон тарзда мурожаат этган тақдирда) электрон шаклда юбориши керак.\n4. ҲEТК 2 иш кун мобайнида сертификат ёки хабарнома келиб тушганидан сўнг ҳисобга олиш ускунасини метрология хизматидан олиб кетиши керак.\n5. ҲEТК 3 иш кун мобайнида талабгор билан келишилган вақтда сўровномада кўрсатилган манзилга бориб, ҳисобга олиш ускунасини ўрнатиб бериш ва уч нусхада тегишли далолатнома тузган ҳолда тамғалаши, далолатноманинг бир нусхасини талабгорда қолдириши керак.\n6. ҲEТК 1 иш кун мобайнида хизмат кўрсатиш якунланганлиги ҳақида хабардор қилиш учун ҳисобга олиш ускунаси ўрнатилганлиги ҳақидаги далолатномани ДХМга юбориши керак.\nХизматни кўрсатиш муддати: 14 иш куни мобайнида.\nХизмат нархи: бепул.\nМазкур хизматдан Ягона интерактив давлат хизматлари порталининг қуйидаги веб сайти: https://my.gov.uz/uz/service/306 орқали фойдаланишингиз мумкин.orqali foydalanishingiz mumkin.


Александр Хомяков: Дербида ҳаяжонларни жиловлаб бўлмайди\n19 май, 2017, 00:10 593\n-Бугун биз шиддатли учрашув гувоҳи бўлдик. Бу дерби. Дербида жамоалар турнир жадвалидаги мақомига қарамасдан ана шундай кескин ўйин намойиш этишади. Дербида кучли жамоа ғалаба қозонади. Бугун мағлубиятга учраган бўлсакда, футболчиларимиз ажойиб ўйин намойиш этишди. Афсуски яратилган вазиятларни голга айлантира олмадик. Аммо ўйинчиларимизга эътирозим йўқ. Улар бугун астойдил ҳаракат қилишди. Ноилож кейинги ўйинларга яхшироқ тайёргарлик кўрамиз.\nЎйинчиларимиз қўпол ўйнашди? Бунақа ўйинларда футболчилар ўз ҳаяжонини жиловлай олишмай қолишади. Тўғри, баъзан ўйинчиларимиз қўполлик ҳам ишлатишди, бунинг эвазига бир ўйинчимиз майдондан ҳам четлатилди. Бунга албатта эътибор қаратамиз. Тушунинг, бунақа ўйинларда футболчилар ғалаба иштиёқида, баъзан ўзларини назорат ҳам қила олишмайди. Қолаверса, бунақа ўйиндаги мағлубият улар учун ҳақоратдек бўлади. Бугунги ўйин шундай кечди.\nШунингдек бугун ўйинчиларимизда совуққонлик ҳам етишмади. Бунинг эвазига хатоларга ҳам йўл қўйдик. Умуман олганда стадионга ташриф буюрган мухлислар бугун зерикиб қолишмади,-дея фикрларига якун ясади Хомяков


Самарқанд шаҳрининг бош режаси лойиҳаси жамоатчилик муҳокамасига қўйилди - zarnews.uz\nВазирлар Маҳкамасининг 2016 йил 5 январдаги қарори асосида Қурилиш вазирлиги томонидан тасдиқланган манзилли дастурга мувофиқ “ТошкентбошпланЛИТИ” давлат унитар корхонаси томонидан 2017-2019 йилларда Самарқанд шаҳрининг 2040 йилгача мўлжалланган бош режасини ва марказий қисмини батафсил режалаштириш лойиҳасини ишлаб чиқиш белгиланган.\nДастурга кўра бош режа ва батафсил режалаштириш лойиҳаси “ТошкентбошпланЛИТИ” давлат унитар корхонаси ҳамда Хитойнинг “China Construction Engineering Design Group Corp. Ltd” компаниясининг мутахассислари ҳамкорлигида ишлаб чиқилди. Лойиҳа белгиланган тартибда дастлаб Самарқанд вилояти ва шаҳри мутасадди ташкилотлари ва жамоатчилик вакиллари иштирокида муҳокама қилиниб, кейинги босқичда республика архитектура-шаҳарсозлик кенгашида кўриб чиқилиши ҳамда Вазирлар Маҳкамаси томонидан тасдиқланиши белгиланган.\nЖорий йилнинг июль ва август ойларида вилоят ва шаҳар ҳокимликлари, ташкилотлар масъуллари иштирокидаги муҳокама қилинган бош режа лойиҳаси кенг жамоатчилик муҳокамасига қўйилди.\nЎзбекистон Республикаси Мустақиллиги муносабати билан 1991 йилдан буён Самарқанд мамлакатимизнинг энг қадимий шаҳарларидан бири мақомига эга бўлиб, ўзининг барча даврларининг ноёб тарихий, маданий, маънавий ва меъморий хусусиятларини сақлаб қолди. Бугунги кунда Самарқанд шаҳри аҳолиси 529 минг кишини ташкил этади. 11198 гектар ер майдонига эга бўлган шаҳар йирик иқтисодий, маъмурий, сиёсий, илмий, таълим ва маданий марказ ҳисобланади.\nСамарқанднинг ноёблиги ва унинг жаҳон маданиятидаги улкан тарихий ва маданий аҳамияти, унинг ривожланишида асосий омил ҳисобланади. Янги Бош планнинг вазифасига шаҳарсозликнинг яхлитлигини, яъни, у ердаги табиий шароитларни, ёдгорликлар ва уларнинг атрофини, жамият ҳудудларини, маҳаллаларни, инфратузилмаларни ва Ислом маданиятини ва унинг маънавий меросини асраб келаётган самарқандликларнинг ҳаёт тарзини сақлаб қолиш вазифаси қўйилган.\n2001 йилда бўлиб ўтган Жаҳон мероси қўмитасининг 25-сессиясида Самарқанднинг тарихий маркази “Самарқанд – маданиятлар чорраҳаси” номинациясида ЮНЕСКОнинг Жаҳон мероси рўйхатига киритилган.\nЖаҳон меросининг муҳофазаси тарихий ҳудудлар ва қурилиш ҳудудларининг чегараларини ўрнатиш билан амалга оширилади. Жаҳон мероси рўйхатига бутун Афросиёбнинг археологик шаҳри, эски, яъни Темурийлар шахри ва Ўрта Осиёни Россияга қўшилиш даврига оид шаҳарнинг Европа қисми кирган. Қурилиш бошқаруви тарихий ва замонавий қурилишларни қаттиқ назорат қилиниши, хусусан, шаҳарнинг тарихий даврлари шаклланишини сақлаб қолиниши қаттиқ назорат қилиниши кўзда тутилган.\nМаданий хилма-хилликни аниқлаб ва тарғиб қилиш орқали “Самарқанд – маданиятлар чорраҳаси” объектининг тарихий хусусиятини сақлаб қолиш зарур. Самарқанд шаҳар бош плани, шаҳардаги тарихий ландшафтларни сақлаб қолишга ва уларни тиклашга йўналтирилган. Бу эса ўз ўрнида, шаҳар ҳаётидаги кейинги даврларнинг сифатли ривожланишининг пойдевори бўлиб, унинг янада барқарор ривожланишини таъминлайди.\nШаҳарнинг жойлашуви. Самарқанд шаҳри Ўзбекистоннинг марказида, бир томондан қадимги маданият, иккинчи томондан эса автомобил йўллари, замонавий темир йўллари ва ҳаво йўлларининг бирлашмасида жойлашган. Ўзининг қулай иқтисодий ва географик жойлашуви туфайли, Самарқанд шаҳри бутун регион маркази сифатида шаклланиб, жадал ривожланмоқда. 2040 йилга келиб, аҳоли сони 1 миллионга, шаҳар ҳудуди эса 30 000 гектарга етади.\nМинтақавий мувоффиқлаштириш. Самарқанд шаҳрининг Бош планида Самарқанд агломерациясининг қўшни аҳоли пунктлари билан ўзаро манфаатли иқтисодий ривожланиши, сайёҳлик ижтимоий соҳа, муҳандислик ва транспорт инфратузилмаси, экологик муҳит, саноат ва бошқа омиллар орқали эришиш учун минтақавий мувофиқлаштириш орқали шаҳарни жадал интеграллашган ривожланиши кўзда тутилган.\nСаноат. Бош планда, шаҳар аҳолисининг ўсишини инобадга олган холда, мавжуд саноат корхоналарини ривожлантириш ва янги саноат корхоналарини барпо этиш кўзда тутилган. Қурилиш, машинасозлик, металлни қайта ишлаш, сайёҳларга хизмат кўрсатувчи корхоналарни жадал ривожлантириш, халқ ҳунармандчилиги, енгил, озиқ-овқат ва маҳаллий саноат корхоналари, кимё корхоналарининг ўсишини камайтириш, саноатнинг асосий йўналишларини ташкил этади.\nЭкологик муҳит. Атроф муҳитни яхшилаш бўйича комплекс чора-тадбирлар қуйидагилардан иборат. Атмосферага ва сув ҳавзаларига бўлган зарарни камайтириш мақсадида санитария томондан зарарли корхоналарни шаҳардан чиқариб ташлаш, яшил санитария зоналарини яратиш, автотранспортдан чиқадиган зарарли моддаларни камайтириш учун экологик стандартларни ошириш, вентиляция коридорларини сақлаш. Шунингдек, ҳозирги аэропортни шаҳар чегарасидан чиқариб, халқаро стандартларга жавоб берадиган янги аэропортни қуриш.\nТранспорт. Бош планда тарихий ҳудуд ичидаги ва ташқарисидаги турли хил йўл ҳаракати қоидаларини яратиш, тарихий ҳудуддаги транспорт тармоғига бўлган юкланишни камайтириш ҳам кўзда тутилган. Йўлларнинг микроциркуляциясини яратиш мақсадида, мавжуд бўлган йўлларни қайта тиклаш, жамоат транспорти тизимини фаол ривожланиши, шунингдек, пиёда ва велосипедлар учун шароитлар яратиш режалаштирилган.\nУй-жой ҳудуди. Бош план фаровон ҳаёт муҳитини яратишга йўналтирилган бўлиб, анъанавий туманлар маҳаллаларнинг турмуш тарзини энг юқори даражада сақлаб қолади. "Янги туман" ва "Янги шаҳар" тушунчалари турли баландликдаги турар-жой майдонларини қуришда, босқичма-босқич тенденцияларни англатади ва турли хил ва юқори сифатли яшаш муҳитларини яратишга қаратилган. Автотранспортсиз кўчалар, шахсий ҳаётни жамоат ҳаётидан ажратиш, пиёда ва яшил ҳудудлар, архитектуранинг хилма-хиллиги, ижтимоий инфратузилмаларнинг 15 дақиқалик масофада жойлашиши кўзда тутилган.\nМаъмурий-ижтимоий марказлар, ижтимоий соҳанинг ривожланиши. Аҳолининг турли қатламлари учун қулай ҳаёт муҳитини яратиш мақсадида, Бош пландаги маъмурий, маданий ва савдо-кўнгилочар объектларни жойлаштиришда қулай транспорт ва пиёдалар йўлларини боғланиши ҳисобга олинган. Жамоатчилик ҳудудлари ва ижтимоий инфратузилма аҳолига кенг кўламли хизматлар кўрсатиш билан шаҳар аҳолиси учун алоқа марказларини яратиш орқали туманлар, микрорайонлар ва маҳаллалар аҳолисининг эҳтиёжларини қондириш учун яратилган.\nШаҳардаги замонавий санъатни қўллаб-қувватлаш мақсадида мактаблар, болалар боғчалари, музейлар, маданий марказлар ва кўргазма заллари, намойиш ва харид қилиш жойлари каби маданий объектлар қуриш режалаштирилган. Шаҳарнинг ноёб тарихи ва архитектураси, турли архитектура услубларига алоҳида эътибор бериш, уларнинг эффектив бирлигини аниқлаб ишга солиш, Самарқанд аҳолисининг анъанавий турмуш тарзини намойиш этиш учун тарихий маҳаллалардан фойдаланиш кўзда тутилган. Мақсад – Самарқандни, Ўрта Осиёнинг замонавий санъат марказига айлантириш.\nЯшил ҳудудлар. Яшил ҳудудлар яшил майдонларнинг ривожланган тизими сифатида лойиҳаланган. Яъни, шаҳар ва туманларда янги паркларни барпо қилишни, пиёдалар хиёбонлари, дарёлар, ариқлар ва каналлар атрофида боғлар яратишни ва шаҳарнинг тарихий тоғли ландшафтларини ва Чўпон-ота тепалигини сақлаб қолиш ва ҳимоя қилиниши кўзда тутилган.\nСпортва дам олиш жойлари. Спорт ва дам олиш ҳудудларини яратиш бутун аҳолининг жисмоний тикланишига, бўш вақтни ўтказиш ва дам олиш соҳасини фаол ривожланишига, аҳолининг турмуш сифатини яхшилашга ёрдам беради.\nШаҳарнинг муҳандислик ва техник таъминоти. Шаҳарнинг муҳандислик ва техник таъминоти, унинг келажакдаги барча талабларини қондира олади. Мавжуд бўлган инфратузилманинг қайта тикланиши ва янги муҳандислик коммуникацияларни қуриш, шаҳарнинг санитария-гигиена ҳолатини яхшилашга қаратилган.\nТуризм. Бош планда маданий туризмни ривожлантиришга алоҳида эътибор қаратилган. Миллий иқтисодиётнинг етакчи сектори ҳисобланган туризм, шаҳар иқтисодиётининг устувор соҳасига айланади. Бунга ривожланган сайёҳлик маршрутлар тармоғи, сайёҳлик марказлари, меҳмонхоналар тармоғи, туристик хизмат кўрсатиш корхоналари, этнографик музейлар ва қўриқхоналарни яратиш орқали эришилади.\nЗарафшон дарёси ва Дарғом канали ўртасида бионик тарзда ривожланадиган, ихчам ва инклюзив, иқлимга чидамли шаҳар шаклланади. Шаҳарнинг мавжуд режавий тузилиши максимал даражада сақланиб қолинмоқда. Тарихий ҳудуд эса ривожланаётган шаҳарнинг бир қисми сифатида меъморчилик захирасига айлантирилади.\nБош планнинг мақсади – ривожланиш орқали муҳофазалаш ва муҳофазалаш орқали ривожланиш ҳисобланади. Шаҳарнинг барқарор ривожланишини таъминлаш учун самарали ва мослашувчан планлаштириш тизимини яратилиши орқали 21 аср ўрталаридан бошлаб уни мунтазам равишда ривожланиши, Самарқандни қадимий Ўрта Осиё цивилизацияси маркази ва замонавий ривожланаётган шаҳар сифатида дунё миқёсида юксалтириш имконини беради.\nСамарқанд вилоят Қурилиш бош\nТеглар: бош режа


Жиззахда автомобиль йўлларини таъмирлаш ва сақлаш қай ҳолатда?\n11:00 / 27.08.2020\nҲозирги пандемия шароитида аксарият тармоқлар маълум муддатга фаолиятини тўхтатган, иш кўламини қисқартиргани сир эмас. Аммо шундай вазиятда ҳам йўлсозлар ўз ишида давом этди. Улар нафақат халқаро аҳамиятдаги, балки давлат ва маҳаллий аҳамиятдаги йўлларни таъмирлаш, янгидан қуришда жонбозлик кўрсатишмоқда.\nХусусан, Жиззах вилояти ҳудудида 9354,0 км узунликдаги автомобиль йўллари рўйхатга олинган. Вазирлар Маҳкамасининг 2010 йил 5 августдаги 169-сонли қарорига мувофиқ 2601 км узунликдаги умумий фойдаланишдаги халқаро, давлат ва маҳаллий аҳамиятдаги автомобиль йўллари мавжуд. Шундан, 168 км халқаро, 1428 км давлат, 1005 км маҳаллий аҳамиятдаги автомобиль йўллари ҳисобланади.\nУшбу йўллар Жиззах вилояти автомобиль йўллари ҳудудий бош бошқармаси тасарруфида бўлиб, бошқарма таркибидаги туман йўллардан фойдаланиш корхоналари томонидан жорий таъмирлаш ва сақлаш ишлари бажариб келинмоқда.\nАйтиш мумкинки, вилоят ҳудудида ички хўжалик, шаҳар, қишлоқ посёлка автомобиль йўллари 6753,0 км ни ташкил этиб, туман ва шаҳар ободонлаштириш бошқармалари ҳисобида туради. Шундан, 4062 км қисмини таъмирлаш талаб этилади.\nЖорий йилнинг 10 январида қабул қилинган “2020-2022 йилларда Ўзбекистон Республикасининг ижтимоий ва ишлаб чиқариш инфратузилмасини ривожлантириш чора-тадбирлари тўғрисида”ги Президент қарорига асосан вилоят ҳудудидан ўтувчи умумий фойдаланишдаги автомобиль йўлларида 2020 йилда реконструкция қилиш ишларини амалга ошириш учун 25558,3 млн сўм маблағ ажратилган.\nМазкур қарор билан дастурга киритилган автомобиль йўлларида “Умумий фойдаланишдаги автомобиль йўлларини қуриш ва реконструкция қилиш дирекцияси” давлат унитар корхонаси буюртмачилигида пудратчи “Жиззах КФУК” томонидан реконструкция ишлари олиб борилмоқда.\nШунингдек, жорий йилда объектларда реконструкция ишларини амалга ошириш учун 28635,5 млн сўмлик пудрат шартномаси тузилган. Дастлабки олти ой давомида 8000,0 млн сўмлик реконструкция ишлари бажарилиши кўзда тутилган бўлиб, амалда ва 17592,9 млн сўмлик (220 фоиз) йўл ишлари амалга оширилди.\nЖумладан, М-39 “Алмати-Бишкек-Тошкент-Шаҳрисабз-Термиз” автомобиль йўлининг 982-1005 км (23 км), автомобиль йўлининг 983,6-992,6 км қисмлари фойдаланишга топширилди. Жорий йилда объектда реконструкция ишларини амалга ошириш учун 15000,0 млн сўм маблағ ажратилган эди. Январь-июнь ойлари режаси 4000,0 млн бўлиб, амалда 10111,4 млн сўмлик йўл ишлари (253 фоиз) амалга оширилди.\n2020 йилда 4Р35 “Жиззах ш. (4р38 автойўли)-Пахтакор ш.-Дўстлик ш.-Гагарин ш.-М-39 автойўли (918 км)” автомобиль йўлининг 11-15 км қисмларида реконструкция ишларини амалга ошириш учун 9558,3 млн сўм маблағ ажратилган бўлиб, 4 км узунликдаги автомобиль йўлида йўл ишларини тўлиқ тугатиб, фойдаланишга топшириш кўзда тутилганди. Ушбу йўналишда ҳам ишлар режалаштирилганидан анча олдинда эканини айтиш мумкин.\nШунингдек, тўла таъмирлаш ишлари дастурига киритилган 2019 йилдан 2020 йилга ўтувчи 9 та объектларда ҳам “Умумий фойдаланишдаги автомобиль йўлларини қуриш ва реконструкция қилиш дирекцияси” ДУК буюртмачилигида вилоят ҳудудидан ўтувчи 32,7 км узунликдаги йўл қисмларида белгиланган режа асосида тўла таъмирлаш ишлари амалга ошириляпти.\n2020 йилда тўла таъмирлаш объектларида йўл ишларини амалга ошириш учун 15778,9 млн сўмлик шартномалар тузилган эди. Жорий йилнинг олти ойида 2400,0 млн сўм режалаштирилган бўлиб, амалда 11023,3 млн сўмлик (459 фоиз) ишлар қилинди.\nУшбу йилда вилоят ҳудудидан ўтувчи умумий фойдаланишдаги автомобиль йўлларда ҳам 38751,7 млн сўмлик жорий таъмирлаш ишлари амалга оширилди.\n2020 йилда Жиззах вилояти ҳудудидаги умумфойдаланувдаги автомобиль йўлларини таъмирлаш ишлари учун Инқирозга қарши кураш жамғармаси маблағлари ҳисобидан ҳам 45 млрд сўм маблағ ажратилиб, манзилли дастур тасдиқланганди. Бу борада ҳам ўтган олти ойда кўзда тутилган ишлар тўлиқ бажарилди.\nЖиззах вилояти автомобиль йўллари ҳудудий бош бошқармаси Ахборот хизмати\nЖиззахда 168 ўринли мактаб қурилиши учун тендерсиз шартнома тузилди. Лойиҳага 65 миллиард сўм ажратилган\n01:30 / 02.09.2020\nБолалари билан харобада яшаётган жиззахлик аёлга қачон уй берилади? Бошланғич бадал тўланганига бир йил бўлмоқда


Россия Федерацияси Давлат Думаси энергетика қўмитаси, Энергетика вазирлиги ва Челябинск областининг хукумати кўмагида Урал кичик энергетика уюшмаси томонидан ташкил этилган мукофот бу йил халқаро мавқега эга бўлди.\nМазкур йилда мукофот тўрт номинация бўйича топширилади:\n“Қуввати 5 МВтгача бўлган кичик энергетика соҳасидаги яхши лойиҳа”;\n“Қуввати 5 МВтдан бошланувчи кичик энергетика соҳасидаги энг яхши лойиҳа”;\n“Муқобил энергетика соҳасидаги яхши лойиҳа”;\n“Энергетика соҳасидаги инновацион ишланма”.\nТақсимланувчи энергетика соҳасида инжиниринг фаолиятини амалга оширувчи Россия ва хориж компаниялари ҳамда ўз корхонасида шахсий генерация лойиҳаларини амалга оширувчи корхоналар танловда иштирок этиш учун таклиф этилади. Анъанага кўра, муқобил энергетика соҳасида ишланмалар олиб борувчи олий ўқув юртлари ва тадқиқот марказларидан ҳам аризалар қабул қилинади.\nТанлов ҳакамлар ҳайъати РФ бизнес-ҳамжамиятлари, федерал ва минтақавий давлат ҳукумати органи, соҳага оид олий ўқув юртлари, тижорат ва нотижорат тузилмалари вакилларидан иборат бўлади.\nТантанали мукофотлаш маросими 2015 йилнинг 16 декабрида Челябинск шаҳрида ҳар йили ўтказиладиган V энергетик форуми доирасида бўлиб ўтад. Тўрт номинация совриндорлари Фаҳрли диплом ва “Олтин чақмоқ” («Золотая молния») ноёб статуэткасига эга бўладилар.\nЭнергетика соҳасидаги яхши лойиҳа танлови 2013 йилдан бери ўтказиб келинмоқда, экспертлар фикрига кўра, профессионал ҳамжамиятда катта қизиқиш уйғотмоқда. 2014 йилда Россиянинг 74 та компаниялари танловда иштирок этиш учун ариза топширишган. Айнан шунинг учун ҳам 2015 йилда мукофот ҳалқаро мавқега эга бўлиши тўғрисида қарор қабул қилинди.\n“Кичик энергетика – катта имкониятлар” халқаро танловида 2015 йилнинг 5 октябридан 15 октябригача forum@urfo-energo.ru электрон почтасига ариза бериш орқали бепул иштирок этиш мумкин. Лойиҳа тўғрисидаги батафсил маълумотни тадбирнинг расмий сайти http://urfo-energo.ru/forum-2015/ орқали олишингиз мумкин.


Ўзбекистон сайёҳлар оқимини 10 миллион кишидан оширмоқчи » Ўзбекистон янгиликлари – Zamin.uz\n14 июль 2019, 07:43\nЎзбекистонда туризмни ривожлантиришнинг янги дастури ишлаб чиқилди, бошқа мамлакатлардан келадиган меҳмонлар оқими 10 миллион кишига ортиши мумкин. Республика президенти Шавкат Мирзиёев МДҲга аъзо давлатлар туризм бўйича кенгаши ва унинг доирасида ўтказилган Биринчи туристик ярмарка якунлари билан танишиб чиққач тегишли топшириқларни берган. Бу ҳақда Бош вазир ўринбосари Азиз Абдухакимов маълум қилди.\nТадбир Самарқандда 10-11 июль кунлари бўлиб ўтди, унда туристик соҳа ривожланишини тартибга солувчи идоралар ходимлари, шунингдек, туристик бизнес вакиллари ва таълим сектори вакиллари - ушбу соҳа учун кадрлар тайёрлаш билан шуғулланувчи 11 ОТМ ректорлари иштирок этдилар.\nАзиз Абдуҳакимов ўн миллион турист - эришса бўладиган рақамлар эканини айтди. Қайд этилишича, жорий йил якунлари бўйича ушбу кўрсаткич 6,4-6,5 миллион кишини ташкил қилади.\n"Биз кўпроқ зиёрат-туризм, агро-туризм, этно-туризм устида ишлашимиз керак — мана шулар мамлакатга кўпроқ меҳмонларни жалб этади. Кейинги йўналиш — Ўзбекистонга йўл очиш учун логистика билан боғлиқ масалаларни ҳал қилишимиз керак. Биз қитъа ўртасида жойлашганмиз, авиачипталар жуда қиммат, миллий авиаташувчимиз монополияси мавжуд. Биз бу ерда ақл билан иш тутмоғимиз лозим, токи миллий авиакомпания бозорда устуворликка эга бўлсин, шу билан бирга эркин рақобат бўлсин ва чет эл авиакомпаниялари ўзбек бозорига тўсиқларсиз кириб келсинлар", - деди бош вазир ўринбосари.\nБундан ташқари кўпроқ меҳмонхоналар қуриш лозим. Ҳозирда тадбиркорларга имтиёзлар таклиф этишмоқда - мисол учун компенсациялар: уч юлдузли меҳмонхонанинг битта номери учун - 40 миллион сўм, 65 миллион эса тўрт юлдузли меҳмонхона номери учун.\n"Бу имтиёз иш беришни бошлади. Бугунги кунда ўнта меҳмонхонадан ариза келиб тушган, биз уларнинг барчасини қоплаб берамиз. Яна ўттизтаси тайёргарлик кўрмоқда", - деди Абдухакимов.\nБундан ташқари, Ўзбекистонда хостеллар фаолиятига талаблар соддалаштирилди, шу туфайли хостеллар сони бирданига "қўзиқорин"дек кўпайди. Шунингдек, Airbnb тизими жорий этилган бўлиб, шу туфайли, маълум талабларни бажаргач меҳмонларни мамлакатнинг ҳар бир фуқароси қабул қилиш имконига эга бўлади.\nЯнгиликлар » Ўзбекистон » Ўзбекистон сайёҳлар оқимини 10 миллион кишидан оширмоқчи\n09:26 Ўзбекистонга 2019 йилнинг I чорагида 1,4 миллион сайёҳ келди


Главная / Жахон / Тарихга айланган афсонавий автомобиль брендлари\n27.10.2017\tЖахон Comments Off on Тарихга айланган афсонавий автомобиль брендлари 85 Показы\nЯнги давр бир нечта афсонавий автомобилсозлик компанияларининг хеч муболагасиз “халок булишига” олиб келди. Машиналари фахрланишга лойик булган афсонавий брендлар бир неча сабаблар, жумладан жахон иктисодий инкирози туфайли бирин-кетин тарихга айлана бошладилар.\nКуйида бир вактлар порлаган, хозир эса тарихга айланган брендлар келтирилган.\nШвециянинг SAAB бренди General Motors компаниясига BMW ва Mercedes-Benz каби немис гигантларига бош ракобатчи яратиш учун ажойиб база була олиши мумкиндек туюлди. Афсуски, GM истикболли брендни сотиб олгач, унга сармоя ажратмай куйди. Бренд ривожланиш учун маблагсиз таназзулга учради. Бирок хозир SAAB “кома” холатидан чикиб, яна узини курсатмокчилиги хакида гаплар юрибди, аммо бунинг расмий тасдиги хозирча йук.\n“Понтиак” эгалари 1899 йилда автомобиль яратишни хаёлларига хам келтирмаган холда оддий аравалар ишлаб чикаришган. 30 йилдан кейин бренд GM каноти остида илк машиналарини ишлаб чикара бошлаган. Bonneville ва GTO моделлари шунчалик муваффакиятли чикканки, улар дархол “Америка классикаси” дея эътироф этила бошланган. 2000-йиллар бошларигача Pontiac бироз булса-да, фаолият юритиб турган, бирок 2010 йилда узининг узун йулини якунлаган.\nРэнсон Олдс Oldsmobile’га 1897 йилда асос солган ва маълум вакт бутун автосаноатнинг етакчиси булиб колган. Омадли ва мохир конструкторга хаттоки Генри Форднинг узи хавас килган. 1980-йилларда Oldsmobile’ни сотиб олишни узига бадавлат одамларгина ихтиёр кила олган, бирок кейин бренд оммавийлиги йукка чиккан. 2004 йилда эса Oldsmobile расман фаолиятини тугатган.\nАКШнинг Plymouth бренди Chevrolet ва Ford каби грандлар билан бозорни булишишига тугри келган. Тан олиш керакки, охирги вактгача компания ишлари ёмон кетмаган, одамлар “плимутлар”ни ишончлилиги ва мураккаб масалалар техник ечимига ностандарт ёндашуви учун кадрлашган. Афсуски, 2001 йилда компания уз тарихини якунлаган.\nАжабланаётган булсангиз керак, бирок афсонавий Hummer бренди хакикатан хам фаолиятини тугатган. GM катта тулик приводли бу йултанламасларга юкори талаб борлигини уз вактида пайкаб, Humvee харбий машинасини ажойиб йултанламасга айлантирди. Айникса, Н3 модели муваффакиятли чиккан, бирок иктисодий инкироз бу “динозавр”ни халок килди.\nУшбу бренд Ford томонидан Buick ва Chrysler’га ракобатчи сифатида яратилган. Биринчи “Меркурий”лар бозорда яхши кабул килинган, бирок вакт утиши билан “Форд” рахбарияти бу брендга пул тикиш фойдасиз, деган хулосага келган. Бренднинг сунгги машиналари дунё юзини 2011 йилда курган.\nУзок Биринчи жахон урушидан кейинги йиллардаёк Maybach юкори синфдаги кимматбахо машиналар яратиш билан шугулланишни бошлаган. Daimler брендни сотиб олиб, уни бозорда тиклашга харакат килган, бирок уриниш муваффакиятсиз якунланган. 2012 йилда бренд расман тугатилган.\nПред. Киргизистон президентининг кизи 7 ойлик фарзанди билан чегарада икки соат колиб кетди\nСледующая Путин пайшанба кунги машкларда туртта баллистик ракетани учирди


14 апрел 2021, Тошкент вақти: 03:27\nТошкентда 22 ёшли Сулаймон С., ва 19 ёшли Сергей Ф., ўртасида қиз талашиш ортидан чиққан жанжал пичоқлашув ва ўлим билан якунланди.\nТошкент шаҳар Ички ишлар бош бошқармасининг 4 февралда билдиришича, Тошкентнинг Миробод тумани Сарикўл кўчасида 3 февраль куни тахминан 23:40 да муқаддам судланган Сулаймон ва Сергей ўртасида жанжал келиб чиққан.\nСергей ўз дўстлари — 21 ёшли Серикбай ва 16 ёшли Темурни ёрдамга чақиради. Сулаймон муштлашув пайтида Темурга пичоқ санчиб, қочиб кетган. Темур касалхонада хушига келмасдан вафот этган.\nМазкур ҳолат юзасидан Жиноят кодексининг «Қасддан одам ўлдириш» моддаси бўйича жиноят иши қўзғатилди. Гумонланувчи қўлга олинди.


15:44 / 25.04.2017\nЎзбекистон Республикаси Маънавият ва маърифат Кенгаши Республика Маънавият тарғибот маркази ҳузуридаги “Маънавият тарғиботчиси” таълим муассасасининг муассислигида чоп этилган “Маънавият тарғиботи” номли китобнинг тақдимоти бўлиб ўтди.\nТадбирда таниқли сиёсий шарҳловчи Қобилбек Каримбеков ва ЎзМУ доценти Тўлқин Эшбеклар иштирок этишди. Филология фанлари номзоди Раҳимбой Жуманиёзов томонидан яратилган ушбу китоб барча ижтимоий-сиёсий, маданий, маънавий ва маърифий жараёндаги масалаларни кенг жамоатчиликка етказиш усуллари билан боғлиқ маълумотларни ўз ичига олган.\nХалқ билан мулоқотнинг муҳим манбаи нутқ орқали рўёбга чиқишини билган ҳар бир тарғиботчи инсон қалбига йўл таълим ва тарбиядан бошланишини чуқур идрок этади. Таълим нутқий, тарбия эса хулқий маданиятни тақозо этиши аниқ. Муаллиф китобда худди шу масалаларга диққат-эътиборини қаратган. Шунингдек, китобда ҳар қандай маънавият тарғиботчиси ўз фикрини содда, равон, аниқ ва мантиқий тарзда етказиши учун нотиқлик маҳоратидан қандай фойдаланиши борасида ибратли мулоҳазалар ўрин олган. Тарғибот таъсирчанлиги тараққиёт талаби, маърузачи мақсади – ҳаётийлик, илмийлик, таъсирчанлик, маънавий-маърифий тадбирлар таълим-тарбия таъсирчанлигининг муҳим омили экани, “Ғоямиз-ҳимоямиз” ижтимоий-маърифий, интеллектуал лойиҳанинг туб мазмуни, тарғибот-ташвиқотда нотиқлик санъатининг ўрни, нутқ маҳорати сабоқлари, маънавият – эзгу ният каби бўлимларда бугунги давр талаб этган мавзулар борасида сўз боради.\nАйни пайтда китобга “Маънавият тарғиботчиси” таълим муассасасида муайян мавзулар бўйича сабоқ бераётган йирик мутахассис ва олимларнинг маъруза матнлари ҳам мухтасар шаклда илова қилинган.


Эзгу амал ва яхшиликларга қалбан хайрихоҳ бўлайлик! | Ўзбекистон Халқ демократик партияси\nЭзгу амал ва яхшиликларга қалбан хайрихоҳ бўлайлик!\n2020-05-23 17:05:39 196\nОйлар султони бўлган Рамазон ойи ҳам якунланиб бормоқда. Ҳар йили бу улуғ кунларни жамоат бўлиб намоз ўқиш, яқинимизни меҳмонга чақириш, кексалар ва беморлар ҳолидан хабар олиш орқали катта байрам қилиб нишонлардик. Бу йил бу муборак кунлар, хусусан, Рамазон ҳайитида карантин сабабли бир қатор тартиб-қоидалар белгиланди.\nМуборак аём - халқимиз ҳаётида беқиёс ўрин тутади. Бу йил биз коронавирус инфекцияси сабабли жорий этилган карантин туфайли байрамни уйимизда, оиламиз даврасида нишонлайдиган бўлдик. Синовларни енгишда улкан қатъият ва сабот кўрсатаётган одамларимиз бу йилги айёмни эртанги кунга бўлган юксак ишонч билан қарши олмоқда. Бугунги қийин вазиятларда бир-биримизни қўллаб-қувватлаб, асраб-авайлаш туйғулари синовли кунларни енгишда муҳим аҳамиятга эга бўлмоқда.\nБу йилги муборак айёмни уйда, оиламиз, фарзандларимиз, ота-онамиз билан нишонлаймиз. Байрамни чиройли дастурхон атрофида, меҳрга тўла кўзлар қувончи, кулгуси билан ўтказишга нима етсин. Оила аъзоларимиз ўртасида меҳр-оқибат туйғулари янада мустаҳкамланадиган бўлди.\nАзиз юртдошлар, сизу-бизнинг уйда қолишимиз эртанги хотиржамлигимиз, ўзимиз, яқинларимиз, халқимиз соғлиги учун муҳимлигини унутмайлик!\nРамазон ҳайити барчамизга муборак бўлсин! Бир-биримизни асрайлик, яхшилик ва эзгуликка йўғрилган айём кунлари уйимизда қолайлик.


Ўзбекистонда 280 та болалар ва ўсмирлар спорт мактабларини ёпиш режалаштирилмоқда\n10:34 / 23.12.2015\nЎзбекистонда болалар ва ўсмирлар спорт мактаблари моддий-техник базасидан фойдаланишнинг ҳолати ва самарадорлигини аниқлаш бўйича комиссия ўз ишини бошлади.\nUzbekistan Today маълумотларига кўра, махсус жиҳозланган иншоотларда жойлашган 280 та болалар ва ўсмирлар спорт мактаби ва олимпия захиралари ихтисослашган болалар ва ўсмирлар спорт мактабини ёпиш режалаштирилмоқда. Намунавий болалар спорт иншоотлари негизида 225 та болалар ва ўсмирлар спорт мактаби ва тўрт йўналиш – спортнинг ўйин турлари ва енгил атлетика, сув спорти турлари, спорт яккакурашлари ва гимнастика бўйича фаолият юритувчи 56 та ихтисослашган спорт мактаби яратилади.\nОптималлаштириш ҳисобига бўшайдиган жиҳозлар ва мураббийлар янги болалар ва ўсмирлар спорт мактаблари моддий-техник ўқув базасини мустаҳкамлаш учун топширилади. Маблағлар эса амалдаги спорт мактабларининг моддий-техник базасини мустаҳкамлаш ва таъмирлаш ҳамда янги яратилаётганларини жиҳозлаш учун йўналтирилади.


«Бир копда 15 кг.гача хосил олиш мумкин» — копда картошка етиштираётган андижонлик ёш тадбиркор – КУН УЗ\nГлавная / Сиёсат / «Бир копда 15 кг.гача хосил олиш мумкин» — копда картошка етиштираётган андижонлик ёш тадбиркор\n29.05.2020\tСиёсат Comments Off on «Бир копда 15 кг.гача хосил олиш мумкин» — копда картошка етиштираётган андижонлик ёш тадбиркор 42 Показы\nАндижон вилояти Кургонтепа тумани Султонобод шахарчасида яшовчи ёш тадбиркор Рахмонберди Рахимбердиевнинг уч сотих томоркаси бор. Томоркасининг хар каричи эса хисобда. Унга турли экинлар экилиб ва кулбола иссикхона хам курилган.\nРахмонберди девор ёнидаги озгина буш жойда коп ичида картошка хам етиштирмокда.\nТадбиркорликка кизикишини айтган 18 ёшли Рахмонберди асосан кучатчилик билан шугулланади. Эрта бахорга помидор, бодринг ва карам кучатларини чикариб, 1,5 миллион сум фойда курибди.\n«Иссикхонани хам узим тол ёгочларидан ясаганман. Ичига помидор ва бодринг экиб, эртаки хосил етиштирдим. Натижада кучатлар ва тепасига ёпилган плёнка харажатларидан ташкари, 1,5 млн сумдан ортик фойда олдим.\nТоморкада буш жойнинг узи йук. Девор тагида озгина ер бор эди. Уша жойни текислаб, копда 100 коп ичида картошка етиштиришга уриндим. Бу услуб жуда оз жойни эгаллар экан. Картошка экилган коп ичига тупрок, махаллий угит ва ёгоч кипиги солинган. Чумичлаб сув куйиб, парваришлаяпман.\nШу услубда картошка етиштирган дехконларнинг айтишича, битта копда 15 килограммгача картошка хосилини етиштириш мумкин. Агар мен 100 копнинг хар биридан 8 килограммдан картошка олсам, худо хохласа, 800 килограмм хосил булади. Бозорда бир кг картошка нархи 5 минг сум, бу эса кушимча 4 миллион сум даромаддир», дейди 18 ёшли тадбиркор йигит.\nБизни ёш Рахмонбердининг шижоати, янгиликка булган интилиши кувонтирди. Келгусида етук тадбиркор булиб, эл-юртга куп фойдаси тегишини тилаб коламиз.


«Қадоқлаш, маркалаш, брендинг ва органик ишлаб чиқариш» мавзусида бепул семинарга таклиф этамиз\nУшбу муноcабат билан, 2018 йилнинг 25-29 июнь кунлари “Le Grande Plazа” меҳмонхонасининг (Тошкент шаҳар, Ўзбекистон овози кўчаси, 2) конференц-залида ушбу лойиҳа доирасида ташкил этиладиган навбатдаги 5 кунлик семинар бўлиб ўтади.\nСеминар мавзуси: «Қадоқлаш, маркалаш, брендинг ва органик ишлаб чиқариш».\nСеминар Италиялик халқаро тренер Marta Bentancur томонидан олиб борилади.\n- Ушбу соҳада хизмат кўрсатаётган консалтинг корхоналари;\nҚорақалпоғистон Республикаси ва Наманган вилоятидан (хар бир ҳудуддан 6 нафар) иштирокчилар учун семинарда иштирок этиш билан боғлиқ барча ҳаражатлар лойиҳа томонидан қопланади.\nСеминарда иштирок этиш қизиқишини билдирганлар семинар антекасини тўлдириб, 2018 йилнинг 22 июнь кунига қадар d.jumaniyazov@chamber.uz электрон манзилига юборишлари сўралади.\nИштирокчилар сони чекланган, иштирокчиларнинг якуний рўйҳати Савдо-саноат палатаси томонидан лойиҳа талабларига мос равишда шакллантирилади.\nАНКЕТНИ.doc юклаб олиш\nПРОГРАММАНИ.doc юклаб олиш


Cана : 04-04-2019 / Ибратли воқеалар / кўрилди: 173\nНогиронлик нафақа пулимни олиб келганда, онам кўзи ёшланиб олган чоғида беркиниб олардим. Кунларўтди 7 синф чоғларим олий маълумотли онам 4 та сумкани елкасига илиб қўшнилардан сут олиб сут сотарди.\nОтам ишидан келиб, одамларни оғирини енгил қилиш, уч-тўрт сум ишлаш учун ишлашга кетарди. Менга юрак операцияси учун пул еғишарди.\nОнам хеч қачон болалик чоғларимда янги либос киймаган эканлар ўйласам. Операция ҳам бўлдим. Соғлом қизга айландим. Ўқидим, олий маълумотли бўлдим. Лекин болалигимдаги азобларни таъсири бор эди, одамлар орасида гапираётган чоғимда тутилиб қолардим.\nЎЗМТДП партиясига аъзо бўлдим, тадбирларда қатнашдим ҳозир ишонсангиз мингта одамларни олдида ҳам тилим тутилиш у ёқда турсин гапдан тўхтатиша олмайди.\nФаол аёлга айландим, депутат бўлдим хатто оилам ҳам яшаб кетишимга ишонмаган эди ҳозир хайратдалар.\nҲар йили шу имконияти чекланган болалар учун оналари, устозлари патранажлари учун дастурхон солиб, таклиф этаман. Куни кеча ҳам халқ дуоси билан кичиккина тамаддихона очдим. Очилиш маросимида шу гўдакларни чақириб бирга ўтирдик.\nУларни ҳаммалари мени танишади. Уларни совғалар тарқатиш жараёнида шодликларини кўриб беихтиёр болалигим ёдимга тушди. Ҳали булар шундай инсонлар бўладики халқ учун хизмат қиладиган буюк шахслар, олимлар камида депутатлар бўлишади албатта. Мен бунга ишонаман.Бу тадбирга биргина юраги хаста қизалоқ келмади. Шу қизни юрагини аперация қилиш учун ҳозирда ҳаракат қилмоқдаман.\nФарғона вилояти, Тошлоқ тумани\n"Кўприкбоши" 29-сайлов округи\nдепутати Зиёда Халилова\n“Сув пастга қараб оқади…”


Украина саккиз йил ичида энг кўп миқдордаги пиёзни экспорт қилди ва экспорт географиясини кескин кенгайтирди • EastFruit\nБош саҳифа › Янгиликлар › Украина саккиз йил ичида энг кўп миқдордаги пиёзни экспорт қилди ва экспорт географиясини кескин кенгайтирди\nУкраина саккиз йил ичида энг кўп миқдордаги пиёзни экспорт қилди ва экспорт географиясини кескин кенгайтирди\nМуаллиф: EastFruit 3 Сен 21 7 Окт 21 032\nEastFruit таҳлилчиларининг хабарига кўра, Украина 2020/21 йилги мавсумда пиёз экспорти ҳажмини кескин ошириб, экспорт географиясини кенгайтирди. Ҳаммаси бўлиб, ташқи бозорга 6,5 миллион долларлик 34,1 минг тоннадан зиёд пиёз етказиб берилди.\nБу охирги саккиз мавсумдаги энг катта экспорт ҳажми бўлди, лекин рекорд даражага етмади. Чунки, 2012/13 йилги мавсумда, яъни, бундан тўққиз йил аввал Украина 54,3 минг тонна пиёз экспорт қилган эди.\nБирлашган Миллатлар Ташкилотининг Озиқ-овқат ва қишлоқ хўжалиги ташкилоти (ФАО) инвестицион департаменти иқтисодчиси Андрий Ярмакнинг фикрича: «Бундай экспорт натижаси катта муваффақият дея аташга арзимайди».\n«Гап шундаки, ўтган мавсум давомида Украинада пиёз нархи рекорд даражада паст ҳолатда сақланиб турди – яъни нарх кг учун 9 АҚШ центига яқин эди, Европа Иттифоқидаги нархлар эса анча юқори бўлди. Украина бутун мавсум давомида жаҳонда пиёз нархи энг паст бўлган мамлакат сифатида қолди ва ўтган йили экспортнинг ўртача нархи тўрт йил ичидаги энг паст даражада бўлди. Бу экспорт саъй-ҳаракатларининг самарасизлиги ва паст сифат кўрсаткичларидан далолатдир, чунки, украиналик сабзавот етиштирувчилар ҳали ҳам тайёр маҳсулот эмас, хомашё етиштиришга эътибор қаратишмоқда. Агар аввалбошдан Украинада пиёз етиштиришда Европа Иттифоқининг сифат стандартлари қўлланганда ва савдогарлар ёки ишлаб чиқарувчилар экспортни рағбатлантириш билан мунтазам шуғулланганганда эди, унда экспорт рекорд даражада бўлиши мумкин эди, маҳсулотларнинг ўртача нархи ҳам анча юқори бўлар эди. Менинг ҳисоб-китобларимга кўра, Украина ўтган мавсумда 100 минг тоннадан зиёд пиёз экспорт қилишга қодир эди, бу фермерларнинг даромадларини камида 50 фоизга оширишда ёрдам берарди”, дейди эксперт.\nЎтган мавсум давомида пиёз нархи пастлиги натижасида кўпгина украиналик кичик фермерлар пиёз етиштиришдан воз кечишди. Шу боис, пиёзнинг улгуржи нархи айни пайтда бир йил аввалгидан икки баробар юқори. Кўриб турганингиздек, нархлар кўтарилиши экспорт ва маҳсулот сифати ошиши ҳисобига эмас, балки айрим ишлаб чиқарувчиларнинг пиёз етиштиришни рад этиши ва таклиф камайиши ҳисобига содир бўлди. Энди янги мавсумда, эҳтимол, пиёз экспорти яна сезиларли даражада камаяди.\nШунга қарамай, 2020/21 йилги мавсумда Украина пиёзининг экспорт географияси кенгайишини муайян ижобий ҳол дея аташ мумкин. Шу билан бирга, пиёзнинг ярмидан кўпи Европа Иттифоқи мамлакатларига етказиб берилди. Маҳсулотлар ЕИнинг 10 дан ортиқ давлатларига катта ҳажмда етказиб берилар экан, пиёзнинг асосий ҳажми Руминияга экспорт қилинди – бу умумий экспортнинг 40% дан кўпроқ улушини ташкил этади.\nПиёзнинг 18 фоизи Яқин Шарқ мамлакатларига худди МДҲ мамлакатларига экспорт қилинган миқдордагидек етказиб берилгани қувонарлидир. Бундан ташқари, Яқин Шарқда Украина пиёзи харидорлари сони ўсишда давом этди, асосий импортёрлар эса Ироқ ва Туркия бўлди. МДҲда украин пиёзини фақат Беларусь, Озарбайжон ва Молдова катта ҳажмда сотиб олди.\nОсиёда Бангладеш биринчи марта Украина пиёзининг муҳим импортёри бўлди. Ушбу мамлакат Украинадан деярли 2 минг тонна сабзавот харид қилди. Украинанинг Малайзия билан мева-сабзавот савдоси ҳам кенгайиб бормоқда. Малайзия олма ва голубикадан ташқари катта ҳажмдаги украин пиёзини ҳам сотиб ола бошлади. 2020/21 йилги мавсумда Малайзияга Украинадан 470 тоннадан зиёд пиёз экспорт қилинди. Умуман олганда, Осиё мамлакатлари пиёз экспорти улушининг 9 фоизини ташкил қилади.\nБундан ташқари, нашрларимизда имкон қадар кўп эътибор қаратилган Субсахар Африка мамлакатларига Украина пиёзининг илк тизимли экспорти йўлга қўйилгани ижобий ҳолдир. Камерунга 350 тоннадан зиёд, Сьерра-Леонега 140 тонна пиёз етказиб берилди. Бошқа бир қанча Африка мамлакатлари Украинадан ҳар бири 50 тоннага яқин пиёз импорт қилган. Бу жуда муҳим, чунки, Африка жаҳоннинг энг йирик экспортёри – Голландия учун муҳим бозор ҳисобланади.\nШундай қилиб, Украина пиёзининг экспорти жуда яхши диверсификация қилинди.\nЯнги мавсумда ҳам ушбу савдо каналлари ушлаб турилса, яхши бўлар эди, лекин, ҳозирча нарх-наво конъюнктураси бунинг учун идеал эмас.\nДарвоқе, биз 2021 йилнинг август ойи бошида Теlegram-каналимиз обуначилари ўртасида Шарқий Европанинг 2021/22 йилги мавсумида пиёз нархлари истиқболларига бағишланган сўровнома ўтказдик. Иштирокчиларнинг мутлақо аксарияти, яъни 68%и пиёз нархи ошади деб ҳисоблайди, 11% эса «пиёз нархи бир неча бор кўтарилади», деган вариантга овоз берган. Ва ҳозирча пиёз нархи бўйича оптимистик прогнозлар тасдиқланмоқда бироқ, мавсум эндигина бошланяпти.


“СФАРЗО” тиш пенкалари\nИчки аъзоларнинг саломатлиги бевосита тишлар соғлиги билан боғлиқ. Уларнинг парваришига ўз вақтида қаратилган эътибор, тишларимизнинг бизга узоқ йиллар беминнат хизмат қилишини таъминлайди. Бу борада эса бизга “СФАРЗО” тиш пенкалари ёрдам беради. Фойдаланиш учун қулай, зарарсиз, хуштаъам ва ёқимли ҳидга эга “СФАРЗО” тиш пенкалари билан тишларингиз соғлом ва бақувват бўлади.\nМаҳсулот оғиз бўшлиғини тозалаш ва парвариш қилиш учун мўлжалланган. Халқаро илмий ишланмалар асосида яратилган. Тишларни тозалаш ва оғизни чайиш учун қўлланилиши мумкин. Ушбу тиш пастасининг ўзига хос томони шундаки, у тишларни тозалайди, оқартиради, тишлар орасидаги овқат қолдиқларини олиб ташлаб соғлом тишлар жилвадорлигини сақлаб туради, оғиз бўшлиғидаги хидни ёқимли қилади.


NUR-SULTAN. Kazinform – 2020 йил ноябр ойида Сиёсий қатағон қурбонларини тўлиқ реабилитация қилиш бўйича Республика комиссияси тузилиб, иш бошлади. ҚР Таълим ва фан вазирлиги Kazinform саволига жавобан комиссия фаолиятининг энг муҳим жиҳатларини маълум қилди.\nКонституциямиз янгича моҳиятга эга бўлади – ҚР Президенти видеомурожаати тўлиқ матни\nNUR-SULTAN. Kazinform – Президент Қасим-Жомарт Тоқаев Қозоғистон халқига видеомурожаат қилди, деб хабар беради Ақорда.\nПрезидент Фармони билан Абай, Жетису ва Улитау вилоятлари ташкил этилди\nNUR-SULTAN. Kazinform – Президент Фармони билан Қозоғистонда учта янги вилоят ташкил этилди. Kazinform Фармон матнини эълон қилади.\nШарқий Қозоғистон вилоятида иккита янги туман ташкил этилди\nNUR-SULTAN. Kazinform – Президент Фармони билан Шарқий Қозоғистон вилоятида иккита янги туман ташкил этилди. Kazinform Фармон матнини эълон қилади.\nТуркистон вилоятида Динмухамед Қонаев ҳайкали ўрнатилди\nTURKISTAN. Kazinform – Туркистон вилояти Тўле би тумани Сарқирама қишлоғида давлат арбоби, олим, академик Динмухамед Қонаев ҳайкали ўрнатилди, деб хабар беради Kazinform мухбири.\n7 жилдлик Қозоғистон тарихи академик нашри чоп этилади\nNUR-SULTAN. Kazinform – «Қадим замондан ҳозирги кунгача Қозоғистон тарихи» етти жилдлик академик нашри тайёрланмоқда. Бу ҳақда Қозоғистон бош вазири ўринбосари Ерали Тоғжанов Сенат депутатлари саволига берган жавобида маълум қилди, дея хабар беради Kazinform мухбири.\nБу йил Қозоғистонда Давлат рамзларининг 30 йиллиги кенг нишонланади\nNUR-SULTAN. Kazinform – Қозоғистон Республикаси Давлат котиби Ерлан Қарин раислигида Давлат рамзлари ҳамда идоравий ва уларга тенглаштирилган бошқа мукофотлар гералдикаси бўйича Республика комиссиясининг йиғилиши бўлиб ўтди, деб хабар беради Ақорда.\nҚозоқ хонлиги ҳақидаги 19 та ўта ноёб қўлёзма тўпланди\nNUR-SULTAN. Kazinform – Қозоқ хонлиги тарихига оид 19 та ўта ноёб қўлёзма тўпланди. Ҳозирда тарихий ашёлар ўрганилмоқда. Бу ҳақда Қўлёзмалар ва нодир китоблар миллий маркази бош эксперти Алмат Абсалиқов маълум қилди, дея хабар беради Kazinform мухбири.\nҚозоғистон яқинда «Иккинчи Республика»га ўтади\nNUR-SULTAN. Kazinform – Нур-Султан шаҳрида «AMANAT» партияси Давлат сиёсати институтида «TALQYLAU» мулоқот платформасининг иккинчи йиғилиши бўлиб ўтди, деб хабар беради Kazinform.\nЭнди Қозоғистонда яшаш жойи бўйича мобил илова орқали рўйхатдан ўтиш мумкин\nNUR-SULTAN. Kazinform – Давлат раҳбари топшириғига кўра ички ишлар органлари фаолиятини рақамлаштириш доирасида жорий йилнинг апрел ойидан бошлаб Halyk Homebank мобил иловаси орқали фуқароларни яшаш жойи бўйича рўйхатга олиш бўйича пилот лойиҳа ишга туширилди, деб хабар беради Kazinform Polisia.kzга таяниб.\nМурожаатнома: Қозоғистонда учта янги вилоят пайдо бўлади\nNUR-SULTAN. Kazinform – Семей ўлкасида Абай вилоятини ташкил этиш зарур. Бу ҳақда Қозоғистон Президенти Қасим-Жомарт Тоқаев Қозоғистон халқига Мурожаатномасида маълум қилди, деб хабар беради Kazinform мухбири.\nДавлат раҳбари «Янги Қозоғистон»нинг асосий қадриятларини номлади\nNUR-SULTAN. Kazinform - Қозоғистон Президенти Қасим-Жомарт Тоқаев Ҳукуматнинг кенгайтирилган йиғилишида халққа таклиф этилган «Янги Қозоғистон» сиёсатининг устувор йўналишларини айтиб ўтди, деб хабар беради Kazinform мухбири.\nАтирау вилоятида 22 чет эллик Қозоғистондан депортация қилинди\nATYRAU. Kazinform - Атирау вилоятида 22 нафар чет эллик мамлакатдан чиқариб юборилди, деб хабар бермоқда Kazinform Polisia.kzга асосланиб.\nБугун Қозоғистонда Пойтахт куни нишонланмоқда\nNUR-SULTAN. Kazinform – Бугун барча қозоғистонликлар пойтахт - Нур-Султан кунини нишонламоқда.\nҚозоғистон Green Future Index рейтингида 33-ўринга кўтарилди\nNUR-SULTAN. Kazinform - Бугун Қозоғистон The Green Future Index дунё рейтингида 76 мамлакат ичида 33-ўринни эгаллаб турибди. Тадқиқот иқлим ўзгаришига бағишланган MIT Technology Review порталида эълон қилинди, деб хабар беради Kazinform.\nNUR-SULTAN. Kazinform – Қозоғистон Президенти Қасим-Жомарт Тоқаев давлат хизматчиларини касб байрами билан табриклади, деб хабар беради Kazinform.\nNUR-SULTAN. Kazinform – 2021 йил 17 июн куни Халқаро менежментни ривожлантириш институтининг Глобал рақобатбардошликни ўрганиш маркази (IMD, Лозанна, Швейцария) 2021 йилги глобал рақобатбардошлик рейтингининг натижаларини эълон қилди, деб хабар беради Kazinform.


12 апрел 2021, Тошкент вақти: 18:25\nБундестаг делегациясининг Тошкентга навбатдаги сафари Германия ва Ўзбекистон парламентлари ўртасидаги келишувга мувофиқ амалга оширилди. Немис парламенти вакиллари ташриф доирасида бир неча семинарларда иштирок этди.\nДелегация раҳбари Вульф Бауэрнинг айтганларини Ўзбекистонда ўз фаолиятини тўхтатишга мажбур бўлган “Немис тўлқини” радиосининг собиқ мухбири Юрий Черногаев диққат билан эшитди.\n“Унинг гаплари, Ўзбекистонда демократия ривожланмоқда, судлар мустақил бўлмоқда, қабилида эди”, - деди тошкентлик журналист.\n“Би-Би-Си” мониторинг хизматининг “Ўзбекистон” телеканалидан иқтибос келтириб ёзишича, немис делегация раҳбари: “Албатта, бир-биримизга бўлган ишонч нафақат парламентлараро муносабатларнинг, балки турли соҳалардаги алоқаларнинг ривожланиши учун асос бўлади”, деб айтган.\nЎзбекистондаги маҳаллий оммавий ахборот воситаларга интервью беришдан ўзини тия олмаган Вульф Бауэр “Озодлик” мухбири саволларига жавоб беришдан бош тортди.\n“Менинг ҳеч қандай изоҳ ёки интервью беришга иштиёқим йўқ”, - деди В.Бауэр.\nАйрим таҳлилчилар фикрича, Германиянинг Ўзбекистонга нисбатан юритаётган сиёсати мазкур минтақада тўлақонли демократияни ўрнатиш имконсиз эканидан келиб чиқмоқда.\nГермания ташқи сиёсат кенгашининг постсовет давлатлар бўйича директори Александр Рарнинг айтишича, Германиянинг асосий стратегияси аввалига иқтисодиёт ва сиёсатда ўзаро боғлиқлик яратишдир.\n“Германия депутатларининг аксарияти Ўзбекистоннинг Беларус каби бир бурчакка тиқилиб қолишини истамайди. Германиянинг мавқеи Андижонда бўлган воқеани унутиш ёки ҳукуматнинг ўша воқеалардаги ҳаракатларини кечириш эмас. Германия ҳамкорлик ёрдамида Ўзбекистон ҳукуматининг келажакдаги сиёсатини ўзгартиришга ҳаракат қилмоқда”, - деди А.Рар.\nГерманиянинг Марказий Осиёга нисбатан янги стратегияси ҳам айни шу тамойиллар асосига қурилган. Ўзбекистонлик кузатувчилар сўзларига кўра эса ҳозирча бу сиёсат на Ўзбекистонни Европа Иттифоқига яқинлаштирди, на мамлакат ичкарисида демократик ўзгаришларга сабаб бўлди.


Тест синовлари ниҳоясига етди\nВилоятимиз марказидаги "Ёшлар спорт мажмуаси"да Навоий давлат кончилик институти таълим йўналишларига кириш учун тест имтиҳонлари бўлиб ўтди.\n5 кун давом этган жараёнлар видеокузатув мосламалари орқали абитуриентларнинг ота-оналари ва кенг жамоатчилик вакилларига бевосита намойиш этиб борилди.\n— Жорий йилги тест синовларида 9146 нафар абитуриент қатнашиши керак эди, — дейди НДКИ қабул комиссияси масъул котиби Ш. Бобоев. — Шундан 186 нафар абитуриент турли сабабларга кўра иштирок этмади. Уларга билимларини кейинги йил синовдан ўтказишлари мумкинлиги тушунтирилди. Жараёнларда назорат учун бириктирилган ўқитувчилар тестнинг адолатли ва шаффоф ўтишини таъминлашга ёрдам беришди. Институтга жами 790 та талаба қабул қилиниши, шундан 90 нафари махсус сиртқи йўналишда таҳсил олиши режалаштирилган.\nТест имтиҳонлари институт талабаси бўлиш орзусидаги йигит-қизлар учун ҳаяжонли кечди. Айниқса, талаба деган шарафли номга эга бўлган ёшлар астойдил қилинган ҳаракат, тинимсиз изланиш бесамар кетмаслигига яна бир бор ишонч ҳосил қилди.\n— Мен институтнинг энерго-механика факультети электро энергетика йўналишига грант асосида ўқишга кирдим, — дейди У. Нормуродов. — Ота-онам, устозларим бундан жуда хурсанд. Келажакда олий таълим муассасасидаги малакали устозлардан сабоқ олиб, ўз соҳам бўйича янги лойиҳалар яратиш ниятим бор.\nБилимли, интилувчан ёшлар ҳар қанча эътибор ва эътирофга лойиқ. Айни кунда вилоятимиздаги тест синовлари якунланиб, ўз танлаган йўналишлари бўйича талабалик бахтига эришаётган йигит-қизларимизнинг эзгу мақсадлар билан келажакка дадил бораётганлари эртанги кунга ишончни янада мустаҳкамлайди.


Менга нега чиқиш визаси берилмаганлигини асослаб беринг! « O'zbekiston ERK Demokratik Partiyasi\nМенга нега чиқиш визаси берилмаганлигини асослаб беринг!\n04 June 2016 - 4:10\nва фуқароликни расмийлаштириш бошқармаси\nбошлиғи Б. ШОРИХСИЕВга\nСамарқанд вилоят Ички ишлар бошқармаси\nХЧК ва ФРБ бошлиғига\nАлимбекова Зарнигор Авазовнадан\nАСОСИЙ ЯШАШ МАНЗИЛИ: Тошаент шаҳри,\nУчтепа тумани, Чилонзор, 23-мавзе, 16-уй, 39-холнадон.\nТел: +99894 6541282\n(Менга нима учун ҳорижга чиқиш везаси бериш рад этилганлиги, ҳорижга чиқиш ҳуқуқим нима сабабдан чеклаб қўйилганлиги сабабини изоҳла беришингизни сўрайман)\nМен Самарқанд вилоятининг Самарқанд тумани, “Даштакибало” ҚФЙга қарашли Даштисухта маҳалласида туғилганман. Самарқанд туманида доимий рўйхатда тураман.\nАйни дамда турмушга чиққанман ва Тошкент шаҳар, Учтепа тумани, Чилонзор, 23-мавзе, 16-уй, 39-хонадонда истиқомат қиламан ва вақтинчалик пропискада тураман.\nҲорижга чиқиш учун рухсатнома (ОВИР) олиш мақсадидаги фуқаролар доимий прописка жойларидаги ХЧК ва ФРБга мурожаат этишлари шартли сабаб мен 2016 йилнинг 15 март куни Самарқанд вилоят Ҳорижга чиқиш-кириш ва фуқароликни расмийлаштириш бўлимига чет элга чиқиш рухсатномаси стикер олиш мақсадида ҳужжатларимни топширган эдим.\nСамарқанд вилоят ХЧК ва ФРБ ходимлари мени роппа-роса 78 кун сарсон-саргордон қилишди ва ниҳоят шу йилнинг 31 май куни паспортимни қайтариб беришди.\nПаспортимни қўлимга олганимдагина Самарқанд вилоят ХЧК ва ФРБ томонидан менинг паспортимга чет элга чиқиш рухсатномаси стикер урилмаганлиги маълум бўлди.\n“Менга нима учун чет элга чиқишга рухсат берилмади?” деган савол билан Самарқанд вилоят ХЧК ва ФРБ бошлиғи Олим аканинг қабулига кирдим ва улардан:\n“Нима учун ҳамма жойга ёз-чиз қилиб овора бўлиб юрибсиз? Бекорга адвокатга пул тўлаб ариза ёздирганингиз қолди. Сизга чет элга чиқишга рухсатнома берилмади. Бунинг сабабини биз билмаймиз. Тепадан, Тошкентдан сизга ОВИР бериш “отказ” қилинди. Бизга шундай топшириқ берилган” деган жавобни олдим.\nЎзбекистон Республикаси Конституциясида Ўзбекистон фуқаролари эркин тарзда ҳорижга чиқиши ва кириши белгилаб қўйилган. Демак, менинг чет элга чиқиш ҳуқуқим Конституция билан кафолатлаб қўйилган.\nБас шундай экан, нима сабабдан менинг Конституция билан белгилаб қўйилган ҳуқуқим ХЧК ва ФРБ томонидан топталмоқда.\nВаҳоланки, Вазирлар Маҳкамасининг “Ўзбекистон Республикаси фуқароларининг чет элга чиқиши ва Ўзбекистон Республикаси ҳудудига кириши ТАРТИБИ” тўғрисидаги қарорнинг “III. Чет элга бориш ҳуқуқидаги чеклашлар” деб номланувчи бобида чет элга бориш ҳуқуқини чеклашга асос бўладиган ҳолатлар аниқ-тиниқ кўрсатиб ўтилган.\nАна энди айтингчи, Вазирлар Маҳкамасининг “Ўзбекистон Республикаси фуқароларининг чет элга чиқиши ва Ўзбекистон Республикаси ҳудудига кириши ТАРТИБИ” тўғрисидаги қарорнинг қайсибир моддасига асосан менинг ҳорижга чиқиш ҳуқуқим чеклаб қўйилди? Нима учун менинг чет элга чиқиш ҳуқуқим паймол этилмоқда?\nМен юқоридаги саволимга Самарқнад вилоят ХЧК ва ФРБ ходимларидан ҳеч бир жавоб ололмадим.\nМодомики, менинг ҳорижга чиқиш ҳуқуқим чеклаб қўйилган экан, нима сабабдан менинг чет элга чиқиш ҳуқуқим Ички ишлар идоралари томонидан паймол этилаётганлигининг сабабларини асослаб беришларингизни талаб қиламан.\nАлимбекова Зарнигор Авазовна\n3 июнь, 2016 йил


Тарихнинг машҳур истеҳкомлари - XABARDOR.UZ\nТарихнинг машҳур истеҳкомлари\nXABARDOR.UZ - Урушлар моҳияти ҳеч қачон ўзгармайди. Қирғинбарот қуроллар ўлим сочар экан, жанг майдонида курашаётган томонлар ҳамиша бир-биридан даҳшатлироқ, қудратлироқ ўлим аслаҳаларини ихтиро қилишда давом этадилар. Шундан келиб чиқсак, дунёнинг яшаш учун жуда ноқулай жой бўлиб қолаётгани унча ажабланарли эмас. Ер юзи инсоният тарихининг безабон гувоҳи бўлмиш турли артефактлар қатори ҳарбий асори-атиқалар билан ҳам тўлиб тошган.\nҚачонлардир аскарлар машғулот ўтаган, сувости кемалари ва танклар тайёрланган ҳарбий марказлар бугунги кунда фақат ўтмиш ёдгорлиги сифатида қизиқиш уйғотади. Архивларни ўрганиш жараёнида ўнлаб ҳарбий артефактлар топилганки, уларни урушлар садосини ўз вақтида ўчирган қурилма сифатида баҳолаш мумкин.\nМАУНСЕЛЛ ДЕНГИЗ ҚАЛЪАСИ\nИнглиз соҳилларидаги Маунселл кичик қалъаси немис сувости кемаларига қарши ишончли ҳимоя бўлган. Олти минорага жойлаштирилган тўплар 1950 йилга келибгина олиб ташланади, қалъанинг ўзи эса аста-секин сувостига чўка бошлайди.\nСАН НАЗАР ДОКИ\nБискай кўрфази, Франция\nКўрфаз немис сувости кемаларининг йирик алоқасига асосланган. 14 док (кемаларнинг юк ортиш ёки тушуриш учун тўхтайдиган порт қисми) ҳаво ҳужумига қарши ҳимоя ва дунёнинг энг такомиллашган ҳарбий истеҳкоми ҳисобланган. Урушдан кейин доклар олиб ташланди. Ҳозирда у мутлақ ташландиқ иншоотга айланиб қолган.\nТитан-1 ракета мажмуаси ядро урушини бошқаришга мўлжалланган ракеталар билан тўлдирилган. Совуқ уруш даврида қурилган иншоот, шукрки, қонли муҳорабаларга хизмат қилмади.\nЖонстон ороли, Тинч океани\nБу ерда ҳар доим ҳам қушлар яшамаган. 40 йиллик муддат давомида Жонстон қўлтиғи АҚШ ядро қуролларининг синов майдони вазифаси ўтаган. Саёҳлар бу ҳудуд ҳақида яхши билишади, бироқ саёҳатчилар юқори радиация таъсирини назардан соқит қилмасликлари керак.\nШимолий Дакота, АҚШ\nМазкур ҳарбий базанинг пирамида шаклида қурилиш сабаби тушунарсизлигича қолмоқда. База ичида шу пайтга қадар эскирган радар жиҳозлари сақланиб қолган. Илгари бу ҳудудда заҳарланган ҳаво таъсирига қарши махсус тизим ишлаб чиқарилган бўлиб, шунга мувофиқ тартиб ўрнатилган эди.\nБАЛАКЛАВА СУВОСТИ БАЗАСИ\nБалаклава махфий базаси ҳам совуқ уруш даврида барпо қилинган. Байлакавадаги чуқур кўрфазлардан биридаги қояда жойлашган истеҳком айни пайтда музей вазифасини ўтамоқда.\n1930 йилда бу бункер ҳарбий технологиялар ишлаб чиқарувчи асосий марказ саналган. Узоқ вақт мобайнида мазкур ҳудуд сир сақланиб келинди. 1980 йилда бункер ўз номини сир сақлашни истаган хусусий шахсга сотиб юборилади.\nАнглиядаги йирик радар маркази Иккинчи жаҳон уруши даврида қурилган. Баҳайбат ликопча аҳолига тасодифан орол қирғоғига қўнган ўзга сайёраликлар кемасини эслатади.\nҲаво ҳимоясини таъминловчи люфтваффе миноралар тармоғи мустаҳкам бўлган. Замбараклар аллақачон бу ердан олиб ташланган, бироқ миноранинг ўзи бу ерда ҳалок бўлган учувчилар хотирасига қўйилган қайғули ёдгорлик сифатида сақлаб қолинган.\nБугунги кунда ташландиқ бункер бўлмиш Орд қалъаси АҚШ махсус хизматининг машғулотлар базаси саналган. Сўнгра ўн йиллар мобайнида у ўсмирлардан иборат бандаларнинг бошпанасига айландики, бу ерда улар турли машғулотлар билан машғул бўлганлар.


Сальмонеллёзлар - Бу нима? - Онлайн Тиббий Энциклопедия MedLife.Uz\nСальмонеллёзлар – одам ва ҳайвонларда сальмонеллалар қўзғатадиган юқумли ўткир ичак касаллиги. Меъда-ичак йўллари жароҳатланиши билан кечади. Қўзғатувчиси энтробактериялар оиласига мансуб, грамманфий Сальмонелла таёкчалари. Инфекция манбаи бемор одам ва ҳайвон. Бемор ёки бактерия ташувчи ҳам инфекция манбаи бўлиши мумкин. Ўзбекистонда сальмонеллёзлар, асосан, спорадик (алоҳида қайд қилинадиган), баъзан чекланган касаллик сифатида кузатилади. Касаллик йил давомида, кўпинча, ёз-куз ойларида учрайди. Сальмонеллёзларга катталарга нисбатан болалар кўпроқ мойил бўлишади. Сунъий овқатлантириладиган болалар касалликка тез чалинади. Шу сабабдан 3 ёшгача бўлган болалар энг кўп касалланадиган гуруҳ ҳисобланади. Микроб одам организмига оғиз орқали тушади. Организмга тушган сальмонеллалар оғиз бўшлиғи, ичак шиллиқ қавати ва лимфоид тўқималар орқали қон ва лимфага ўтиб, бошқа аъзоларга тарқалади. Улар организмнинг ҳимоя кучлари таъсирида нобуд бўлиб, эндотоксемия рўй беради. Касаллик клиник аломатларининг намоён бўлиши шу икки омилга боғлик. Шу сабаб сальмонеллёзлар баъзи ҳолларда ўткир гастроэнтероколит кўринишида оғир кечса, бошқа ҳолларда клиник аломатларсиз ўтиши ҳам мумкин. Касалликнинг яширин даври бир неча соатдан 1-2 кунгача. Хасталик, одатда, ўткир бошланади. Овқат орқали юкканида касаллик овқатдан бўладиган ўткир токсикоинфекция кўринишида оғир кечади. Умумий лоҳаслик, иштаҳа йўқолиши, кўнгил айниши, ҳарорат кўтарилиши кузатилади. Сўнгра ўткир гастроэнтерит, ҳатто гастроэнтероколит аломатлари қўшилади. Бот-бот қусиш, ич суриши кузатилади. Қорин мижиғлаб оғрийди. Оғир кечган ҳолларда организм сувсизланиб қолади – дегидратация рўй беради. Оғир ҳолларда гиповолемик шок ривожланади.\nДаволаш эрта бошланса, 2-3 кун давомида беморнинг аҳволи яхшиланади. Баъзи беморларда тузалганидан сўнг бактерия таловчилик ҳолати кузатилади. Сальмонеллёзларга ташхис кўйишда касаллик аломатлари ва эпидемиологик маълумотлар эътиборга олинади.\nОлдини олиш. Озиқ-овқат саноати тизимида маҳсулот тайёрлаш, ташиш ва сақлаш жараёнида санитария-гигиена талабларига қатъий риоя қилиш ва шу соҳа ходимларини вақг-вақти билан бактериологик текширишдан ўтказиб туриш лозим.


914,6 МИЛЛИАРД СЎМ: КЎПМИ ЁКИ КАМ? - Ўзбекистон овози газетаси\n914,6 МИЛЛИАРД СЎМ: КЎПМИ ЁКИ КАМ?\nСоғлиқни сақлаш вазирлиги ва Фармацевтика тармоғини ривожлантириш агентлиги томонидан аҳолини арзон ва сифатли дори-дармон билан таъминлаш мавзуида матбуот анжумани ўтказилди.\n— Инсон саломатлигини муҳофазалашда замонавий тиббий ёрдам билан бир қаторда, аҳоли ва тиббиёт муассасаларини сифатли дори-дармон билан таъминлаш ҳам муҳим аҳамиятга эгадир, — дейди Соғлиқни сақлаш вазири Алишер Шодмонов. — Мамлакатимизда кейинги икки йилда соҳанинг ҳуқуқий асосларини такомиллаштириш мақсадида йигирмага яқин ҳуқуқий ҳужжат қабул қилинди. Улар асосида фармацевтика тармоғининг давлат бошқаруви тизими қайта кўриб чиқилиб, вазирлик ҳузурида Фармацевтика тармоғини ривожлантириш агентлиги ташкил этилди, маҳаллий ишлаб чиқарувчиларга бир қатор солиқ ва божхона имтиёзлари берилди. Давлат тиббиёт ташкилотларига дори воситалари ва тиббий буюмлар сотиб олиш учун жорий йилда 914,6 миллиард сўм, яъни 2017 йилга нисбатан 2,5 баробар кўп маблағ йўналтирилди. Шунингдек, қишлоқ врачлик пунктлари, қишлоқ оилавий поликлиникалари ва бошқа бирламчи тиббиёт муассасалари қошида 2200 дан ортиқ ижтимоий дорихоналар фаолияти йўлга қўйилди. 13 «Isuzu», 100 та «Damas» русумли машинадаги кўчма дорихоналар олис ва тоғли ҳудудларда яшайдиган аҳолига хизмат кўрсатмоқда.\nБугунги кунда мамлакатимизда 152 фармацевтика корхонаси фаолият юритяпти. Улар томонидан ишлаб чиқарилаётган 2500 номга яқин дори-дармон тиббиётимиз амалиётида кенг қўлланилмоқда. Ҳозирда хорижий инвестициялар иштирокида умумий қиймати 123,9 миллион АҚШ долларига тенг 9 инвестицион лойиҳа амалга оширилаяпти.\nАйни пайтда фармацевтика саноатига ихтисослашган «Нукус-фарм», «Зомин-фарм», «Косонсой-фарм», «Сирдарё-фарм», «Бойсун-фарм», «Бўстонлиқ-фарм» ва «Паркент-фарм» каби эркин иқтисодий зоналари (ЭИЗ) рўйхатга олинган бўлиб, ушбу ҳудудларда доривор ўсимликларни етиштириш ва фармацевтика маҳсулотларини ишлаб чиқаришга ихтисослашган лойиҳаларни амалга ошириш мақсадида 518,9 гектар ер майдони танлаб олинди. Мазкур эркин иқтисодий зоналар ҳудудида қиймати 1 триллион 361,1 миллиард сўмга тенг 30 лойиҳа амалга оширилиши ва бунинг натижасида 1 минг 903 янги иш ўрни яратилиши режалаштирилган.\nТадбирда фармацевтика саноатини янада ривожлантириш, дори-дармон таъминотини яхшилаш борасидаги ишлар ва келгусидаги режалар хусусида атрофлича маълумот берилди.


«Кўринмас қалпоқчали ҳокимият вакили». Ўрикзор бозоридаги воқеадан кейинги ҳангомалар » Ўзбекистон янгиликлари – Zamin.uz\n«Кўринмас қалпоқчали ҳокимият вакили». Ўрикзор бозоридаги воқеадан кейинги ҳангомалар\n02 апрель 2019, 20:16\n«2019 йил 27 март куни соат тахминан 11-00 лар атрофида мижозлар ташқаридан чек сўраяпти дейишди. Ким рахбаринг деб сўранг эдим, ташқаридаги ўша одамни айтишди. Чекни сўрашни кимни қарори билан бўляпти деб сўрадим. Бу қанақадир текширувми деб 10 мартача савол бердим. Шу саволга жавоб беришмади. Кимлигини ҳам таништирмади. «Сиз бирини ўзингизни таништиринг» деди. Ўзини таништирмади. Кимлигини сўрашим бу менинг ҳуқуқим. Кимлигини билишим керак-ку. Бирор идоранинг ходимими ёки кўчадаги безорими? Бунга ойдинлик киритиш учун мақсадида ундан сўрадим. Кимнинг қарори бўйича? Фамилиянг нима деб сўраш керак-ку бундай вақтда. Ундан сўрасам мендан ҳужжат сўради. У ерда йиғилган халқ эса ҳаммаси тадбиркорлар. Уларни мен йиғмаганман. Хоҳласангиз мана бозор маъмуриятининг видеоёзувларини кўришингиз мумкин. У ердаги халқ ўзлари йиғилди. Мен у кишига савол бердим. Мен унга ўзимни таништирдим, ҳужжатларимни кўрсатдим. У ўзини таништирмади ҳам, ҳужжатини ҳам кўрсатмади. Эшикларнинг олдида туриб мижозлардан сўраса, эртага улар фаолиятимни ноқонуний деб ўйлаб мендан товар олмай қўяди. Ундан кўра, кириб ўзимдан сўрасин. Ҳужжатларим ҳаммаси тўлиқ, 5 йилдан бери фаолиятимни юргизяпман. Бир ойда 15 марта давлат солиқ идорасидан келади. Ҳужжатларимизни кўрсатамиз. Камчилик бўлса, дарров жарима белгилайди. Бунақа сўрайверса, нафақат менга бутун бозорга келмай қўяди-ку. Солиқлар, бозор ижара пули, коммунал тўловлар тўлашим керак. Бола-чақам бор, уларни боқишим керак. Ундан ташқари, кунлик инкассация қиласан деган солиқ қўмитаси. Бу расман айтилмаган. Ундан ташқари, мижоз келса ўзимга ҳам давлатга ҳам фойда-ку. Пул тушумларидан солиқ тўлайман», дейди тадбиркор ҳаяжон билан.\n«Жорий йилнинг март ойи учун бюджет кўрсаткичлари бўйича режамиз бор. Ўша режани бажариш учун бутун тумандаги иқтисодий комплекс бу насага жалб этилган. Шу жумладан, ҳокимият иқтисодий бўлими ҳам. Асосий манба бозорлардаги тадбиркорлик субъектларидир. Юридик ва жисмоний шахслар. Нақд пул тушуми ҳам шу бозорлардан бўлади. Бизнинг туманда «Ўрикзор» бозоридан бўлади. Кимдир кам топширади, кимлир ыисман топширади. Мониторинг вақтларида буни гувоҳи бўлганмиз. Шунинг учун, иқтисодий комплекс, яъни банк, молия, солиқ, ҳокимият иқтисодий бўлими ҳамкорликда бозорларда тадбирлар амалга оширилди. Бу текширувмас, мониторинг эмас. Текширув тадбири алоҳида буйруқ асосида бўлади. Натижасига қараб таъсир чораси қўлланилади. Ўша кунги бозордаги ҳолатда ҳеч қандай мониторинг ҳам бўлмаган. Иқтисодий комплекс ходимлари нақд пул тушумини топшириш бўйича ишлар амалга оширилган. Вақти келганда хронометраж ўтказганимизда тўлиқ пул топшириш бўлмаган. Чекни текшириш мақсади шуки, тадбиркор ҳам масъулиятни озроқ ҳис қилсин.\nКасса аппаратини ўрнатиб қўйиш қонуний дегани эмас. Товар айланмасидан пул тўлаши лозим. Қанчалик пулни кам кирим қилса, солиқ шунча кам тўланади. Бу тадбирда моддий ёки бошқача таъсир чораси қўлланмайди. Фақат тадбиркорга тушунтирилади. Ўша ҳолатда иқтисодий комплекс ходимлари жалб қилинган. Тушунтириш ишлари олиб борилган. Тадбиркорлар томонидан озроқ тушунмовчиликлар бўлган», дейди у.\nБу турдаги текшир-текширлар, тадбиркор қолиб мижозларни сўроқ қилиш тарихий тажрибаларда доимо салбий оқибатларга олиб келиши кўплаб мисолларда мавжуд. Балким, маълум бир тадбиркорлар солиқ ва тушумларда виждонсизлик билан иш тутар. Лекин, виждонли солиқ тўловчилар фаолиятига аралашиш бозор муносабатларига номувофиқ харакат эмасми?\nТеглар: Ўрикзор бозори воқеа солиқ\nЯнгиликлар » Жамият » «Кўринмас қалпоқчали ҳокимият вакили». Ўрикзор бозоридаги воқеадан кейинги ҳангомалар\n17:23 Абдулла Арипов Тошкент шаҳридаги амалдорларни кескин танқид қилди


Уч ярим яшар қизча воқеаси: самарқандлик шифокор ўз беморидан хабар олди\n11:14 / 31.01.2017\nШу йилнинг 27 январь куни сайтимиз орқали “Шаҳрисабзлик ва самарқандлик шифокорлар ўлаётган уч ярим яшар қизчанинг ҳаётини сақлаб қолишди”, деб номланган таҳлилий мақола эълон қилинган эди. Унда ўпка йўлига шўрданак пўстлоғи ўтиб кетган қизчанинг оғир аҳволи ва ҳатто ўлим ёқасига бориб қолгани, шаҳрисабзлик ва самарқандлик шифокорларнинг жонкуярликлари ҳамда малакалари натижасида қизчанинг ҳаёти сақлаб қолингани ҳикоя қилинади.\nМақолада Самарқанд вилоятидаги кўп тармоқли шифохонада ишловчи шифокор Намозов Фазлиддин Шарофиддинович қизча шу ҳолатга келишидан бир ой муқаддам унга нафас олиш йўлидаги аллергия ташхиси қўйгани, бироқ бу ташхис нотўғри бўлиб чиққани ҳақида сўз боради.\nБугун таҳририятимизга бўлган қўнғироқлардан бирида ана шу қизчанинг бобоси биз билан боғланди. Унинг айтишича, юқорида номи зикр қилинган шифокор Самарқанддан Шаҳрисабзга келиб, шахсан ўзи қизчанинг аҳволини кўрган, зарур кўрсатмалар берган ва унинг онасидан узр сўраган.\n“Бу ташрифдан ниҳоятда хурсанд бўлдик. Ушбу шифокорнинг минглаб болаларга, минглаб оналарга ёрдами теккан, шуни билганимиз учун унинг ҳузурига қизимни юборган эдим. Аммо неварамнинг соғлиғидаги бошланғич ҳолат аллергия нишонасини берганми, у киши шундай ташхис қўйганлар шекилли. Қолаверса, ўпка йўлига ўтган кичик нарсалар рентген қоғозида ҳам кўринмас экан”.\nУ кишининг айтишича, айни дамда невараларининг соғлиғи яхши. Борган сари кучга тўлиб, саломатлиги олдинги ҳолатига қайтмоқда.


Friday, 21 June 2013 15:20\nҲар йили анъанавий тарзда ўтказиб келинадиган йилнинг энг яхши фильмлари учун бериладиган “Оскар” мукофотини топшириш маросими шу кунгача менга ёқарди. Кўпчилик бу тадбирни томоша қилишга жиддий аҳамият бермаслигини тўғри тушунаман. Сабаби, бой ва машҳур кишилар худди ўзларига ўхшаган инсонларга кичкина олтиндан ясалган ҳайкалчаларни топширишади.\nБироқ мен буларнинг барчасини санъатнинг бир тури, бу орқали ҳазрати инсоннинг ички-ташқи дунёсини тушуниб, тушунтиришга бўлган ҳаракатларнинг муносиб тақдирланиши деб биламан.\nКино боришимиз мушкул бўлган дунёнинг турли бурчакларидаги ҳаётни кўриш имкониятини беради. У инсонларнинг турфа хиллигини англашга, шахсий таассубларни енгишга ёрдам ҳам беради. Аммо бу йилги энг яхши фильм учун кўрсатилган иккита номзод умуман бу мақсадларга жавоб бермайди.\nЭнг зўр деб топилган «Арго операцияси» ва «Биринчи рақамли нишон» фильмларида бутун дунё халқларини, уларнинг динлари ва маданиятларини салбий кўринишда тасвирлаб беради. Ҳар иккала фильмда ҳам воқеалар Яқин Шарқ минтақасида бўлиб ўтади. Америкалик бош қаҳрамонларнинг саргузаштлари реал воқеаларга асосланган.\nРежиссёр Бен Аффлекнинг «Арго операцияси» фильми 1979 йили Эронда гаровга олинган америкаликларни МРБ айғоқчилари (агентлари) қутқарганини ҳикоя қилади. Кинонинг энг кульминацион нуқтаси қора америка бюрократларини соқолли тўда танимай қолишидир. Бутун кино давомида фақат биттагина маҳаллий персонажнинг мақсади қочоқларни тутиш ва дарҳол қийнаб ташлаш бўлмаган. Бу америкаликлар яширинган канадалик элчининг уй хизматчиси Сахардир. Қолган аҳоли эса, ҳар қандай АҚШ фуқаросини ўлдиришга тайёр ва ғазаб отига минган тўда сифатида тасвирланган.\n«Биринчи рақамли нишон» фильмида ҳам худди шунга ўхшаш воқеалар бўлиб ўтади. Усама ибн Ладен кетига тушиб, уни ўлдирилиши ҳақида ҳикоя қилинадиган мазкур фильмда ҳам барча араблар гумонланувчига айланади. Бироқ бу ерда ҳам битта “яхши одам” бор. Аммо у экранда бир дақиқага етмайдиган вақт иштирок этгани учун бутун халқ ҳақидаги салбий таассуротни яхши тарафга ўзгартиришга қодир бўлмайди.\nБир парча матоҳ гумон остида\nИслом мамлакатларида аёллар либоси ҳисобланган анъанавий қора абаялар ҳам фильмнинг бир эпизодида “шубҳали” ва “хавфли” қилиб кўрсатилган. МРБ агентлари мазкур либосга ўраниб олиб, гумон қилинган террорчини унга билдирмасдан ўлдирмоқчи бўлишади. Бироқ отишма бошланиши билан ким кимнинг тарафида эканини тушуниш қийин бўлиб кетади. Охир-оқибат абаяга ўранган эркаклар “ўзимизники” бўлса ҳам, мазкур эпизод махфий равишда узун либос кийган муслималарга нисбатан турли хил гумонларни шакллантириш мақсад қилинган.\nКимдир шартли равишдаги киноларда шунга ўхшаш нарсалар бўлади-да, деб эътироз билдириши мумкин. Аксар киноларда бош қаҳрамонлар яхши ва ёмон томонларга бўлинган бўлади. Кўпчилик кинолар учун шунга ўхшаш бўлинишлар ёмон бўлмаслиги мумкин. Аммо мусулмонларни тиш-тирноғигача қуролланган террорчи қилиб кўрсатиш яхшиликка олиб келмаслиги аниқ.\nУшбу икки кинонинг томошабинларга таъсири Твиттерда яхши намоён бўляпти. Хусусан, исломни тўғри тушунмаган ҳар қандай инсон «Биринчи рақамли нишон» фильмидан сўнг барча арабларни автоматда қириб ташлагин келади ёки кино залнинг сўнги икки қаторида ўтирган арабларни кўриб “Мен ўлдирманглар!” деган хаёлларга бориши мумкин.\nҒарб ислом дунёси билан муносабатларини яхшилашга ҳаракат қилиш ўрнига бундай фильмлар орқали нафрат ва ваҳима-қўрқинч муҳитини янада кучайтирмоқда. Эътибор беринг, ижтимоий тармоқдаги томошабинлар террорчилар ҳақида эмас, балки араблар ҳақида гапиришмоқда.\nГолливуд исламофобия ўчоғи сифатида\nБу икки кино сўнгги ўн йил ичида кузатилаётган кенг миқиёсдаги тенденциядан бир мисолдир. Голливуд мана неча йил бўлдики, “араб”, “мусулмон” ва “зўравонлик” сўзига бир хил маъно беришга уриниб, бошқаларни ҳам шунга ишонтирмоқчи бўлиб келмоқда. Сценарий муаллифлари ушбу сўзлар бир-бирини инкор қилишини унутиб қўйишган кўринади. Агар бирон-бир персонажга шу сўзларнинг бири тўғри келиб қолса, қолганлари ҳам шу дегани эмас-ку! (Бу гап уларга эргашишга ҳаракат қилаётганларга ҳам тегишлидир.)\nГолливуд фильмлари томошабинларни қуролланган араб ёки мусулмон – бу албатта Американи йўқ қилишни мақсад қилган экстремист эканига ишонтириб қўйишди. Кино дунёсининг типажлари омма онгига осонгина кўчиб, (ислом динини ёмон отлиқ қилиш маъносидаги) турли хил бўлмағур гап-сўзларнинг кучайишига замин тайёрламоқда.\nИрқчиликни тарғиб қилмайдиган ва маълум кайфиятдаги бузуқ қолипларни онгга сингдирмайдиган, балки, буларнинг ўрнига турли хил ҳаёт тарзларини ҳеч бир ғаразсиз, камситишларсиз кўрсатиб берувчи фильмларга нуфузли мукофотлар топширилса голливуд ҳам балки бир кун келиб бошқача Яқин Шарқ ҳақида кино туширишга киришармиди. Эҳтимол, Голливудда қачонлардир кимдир Исломнинг тинчликпарварлигини ва мусулмонлар эргашадиган Қуръони каримнинг қуйидаги оятлари ҳақида фильмни ҳам суратга олиб қолар:\n«Ким бир жонни ноҳақдан ёки ер юзида фасод қилмаса ҳам ўлдирса, худди ҳамма одамларни ўлдирган бўлади. Ким уни тирилтирса, худди ҳамма одамларни тирилтиргандек бўлади» (“Моида” сураси, 32-оят).\nЭслатма: Элиза Шмельцернинг тўлиқ мақоласини themaneater.com сайтидан топишингиз мумкин.\nАбу Муслим эркин таржима\nMore in this category: « Замонавий маданиятда ширк тарғиботи Разолат хавфи »


Рамазон ва Қурбон табриклари. – Самарқанд – Ер юзининг сайқалидир…\nBo'lim: Рамазон ва Қурбон табриклари.\nBu erda Ramazon va Qurbon iyididagi tabriklar berilib boriladi.\nАзиз мусулмон қардошлар Қадр кечаси сизга хайрли бўлсин! Бугун Қадр кечаси. Лайла-тул-қадр (Қадр кечаси) – Рамазони шариф ойи ичидаги энг қийматли кечадир. Баъзи олимларга кўра мавлуд кечасидан кейинги энг қийматли кечадир. Қадр кечаси фақат бу умматга хос. Бошқа пайғамбарларга бундай фазилатли кеча берилмаган. Бир ҳадиси шарифда “Аллоҳу таоло Қадр кечасини умматимга ҳадя қилди, бошқа умматларга бермади” деб марҳамат қилинди. (Дайламий) Расулуллоҳ жанобимиз “Бани Исроил пайғамбарларидан баъзилари 80 йил узлуксиз ибодатда бўлган” деганларида Асҳоби киром ҳайратда қолдилар. Жаброил алайҳиссалом келиб “Ё Расулаллоҳ, умматингиз ўзга пайғамбарнинг (ишлардан ташқари) саксон йил ибодатда бўлганига ҳайрат қилишмоқда.…\nРамазон ҳайити муборак бўлсин! Намоз Иймонли бўлиш учун намоз, механик тошидир, Ўлим йўқ бўлиш эмас, доимийликнинг бошидир. Рамазон ойининг сўнгги куни ва байрамнинг илк куни орасидаги кечага Рамазон байрами кечаси дейилади. Ҳадиси шарифларда марҳамат қилиндики: “Рамазон ва Қурбон байрамининг кечаларини ибодат билан ўтказган кишининг қалби қалблар ўлган вақтда ўлмайди.” (Ибн Можа, Табароний) “Раҳмат эшиклари тўрт кечада очилади. Бу кечаларда қилинган дуолар рад қилинмайди. Улар: Рамазон ва Қурбон байрамининг биринчи кечалари, Барот ва Арафа кечасидир.” (Исфаҳоний) “Шу беш кечада қилинган дуо қайтарилмайди. Рағоиб кечаси, Барот кечаси, Жума кечаси, Рамазон ва Қурбон байрами кечалари.”(Ибн Асокир)…


Қўл-оёқсиз қиз батутда сакраш мусобақасида ғолиб бўлди(Видео)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Қўл-оёқсиз қиз батутда сакраш мусобақасида ғолиб бўлди(Видео)\t11:37, 22 апрель 2016\tБританиянинг Дерби шаҳрида яшовчи 12 ёшли қўли ва оёғидан ажралган Иззи Уилл исмли қиз батутда сакраш бўйича ўтказилган мусобақада ғолибликни қўлга киритди. Бу ҳақда “Вести” хабар бермоқда. Интернетга Уилл протезлари ёрдамида ҳақиқий спортчилардек ҳаракатланаётгани акс этган видеоролик жойланди. Уилл болалигида юрак ҳуружи асоратида қўл ва оёқларидан айрилган эди.\nҚизча бактериал менингит билан оғригани сабаб, жарроҳлар унинг қўл ва оёқларини олиб ташлашга мажбур бўлган.\n2011 йилда Уиллга протез ўрнатишган эди. Уларнинг ёрдамида қизча юришни, кейинроқ спорт билан шуғулланишни ўрганди.


2019 йилда вафот этган ўзбекитонлик машҳурлар » Шерлар, туш табири, Афоризмлар, Маноли сузлар 2020 - Vatanda.CoM\nVatanda.Com » Кизикарли маълумотлар » 2019 йилда вафот этган ўзбекитонлик машҳурлар\n2019 йилда вафот этган ўзбекитонлик машҳурлар\nКетаётган 2019 йил ҳар биримизнинг ҳаётимизда ўзига яраша из қолдирди ва кўпгина яхшиликлар олиб келди, албатта. Эски йилни кузатар эканмиз, шу йил мобайнида орамиздан кетган машҳурларни эслаб ўтишни лозим топдик.\n2019 йилнинг 9 январ куни Достон Убайдуллаевнинг отаси – таниқли санъаткор, машҳур доирачи Рустам Убайдуллаев 66 ёшида вафот этди.\nРустам Убайдуллаев 1952 йилнинг 2 сентябр куни Тошкент шаҳрида туғилган. Доира санъати устаси бўлган.\n2019 йил 15 март куни Ўзбекистон давлат Ёш томошабинлар театри актрисаси, Ўзбекистон Республикаси халқ артисти Дилбар Абдулазизова 68 ёшида вафот этди.\n2019 йил 29 март куни таниқли режиссёр Дамир Салимов 82 ёшида вафот этди.\nДамир Салимов 1937 йилда Самарқандда таваллуд топган.1960 йилда Бутуниттифоқ киноматография институтининг режиссёрлик факултетини тамомлаган. Кўпгина бадиий филмлар ҳамда бир неча ҳужжатли филмларга режиссёрлик қилган. “Шум бола”, “Йўлдош Охунбобоев” шулар жумласидан.\n2019 йил 9 май куни Тўти Юсупованинг турмуш ўртоғи, дубляж устаси Мирғиёс Соатов 88 ёшида оламдан ўтди.\n2019 йил 14 май куни Ўзбекистон халқ артисти, актриса Яйра Абдуллаева 89 ёшида вафот этди.\nЯйра Абдуллаева 1930 йил 14 август куни Тошкент шаҳрида туғилган. У кўп йиллар давомида Ўзбек миллий академик драма театрида фаолият юритиб келди. 1964 йилда Ўзбекистон халқ артисти унвонига сазовор бўлди. 1998 йилда “Дўстлик” нишони, 2011 йилда эса “Эл-юрт ҳурмати” ордени билан тақдирланган.\n2019 йил 16 май куни Ўзбекистон халқ ёзувчиси Тоҳир Малик 72 ёшида вафот этди.\nАсл исми Тоҳир Абдумаликович Ҳабилов, 1946 йил 27декабр куни Тошкентда туғилган. 2002 йилда Ўзбекистон халқ ёзувчиси унвони билан тақдирланган.\n2019 йил 19 май куни Ўзбекистон, Қорақалпоғистон ва Туркманистон халқ артисти Ортиқ Отажонов 72 ёшида вафот этди.\nОртиқ Отажонов 1947 йил 30 январ куни Хоразм вилоятининг Боғот туманида таваллуд топган. 1991 йилда Ўзбекистон, 1993 йилда эса Қорақалпоғистон ҳамда Туркманистон халқ артисти унвонларига сазовор бўлди.\n2019 йил 12 июн куни Ўзбекистонда хизмат кўрсатган артист, актриса Гулбаҳор Йўлдошева 60 ёшида вафот этди.\nГулбаҳор Йўлдошева 1958 йилда туғилган, 2012 йилда Ўзбекистонда хизмат кўрсатган артист унвонига сазовор бўлган эди.\n2019 йил 19 ноябр куни актриса Гавҳар Шарипова 39 ёшида вафот этди.\nГавҳар Шарипова 1980 йил Навоий шаҳрида туғилган. 2001 йилда Ўзбекистон Давлат санъат ва маданият олийгоҳининг драма-театр ва кино актёрлиги йўналишини тамомлаган.\n2019 йил 5 декабр куни Ўзбекистонда хизмат кўрсатган артист Тоҳир Миралиев вафот этди.


“Чинни бозор” солиқчилари устидан ҳукм ўқилди\n15 январ 2021, Тошкент вақти: 19:59\nТошкентдаги “Чинни бозор” иши бўйича маҳкамага тортилган Тошкент вилоят Солиқ бошқармасининг Бозорлар ва савдо комплексларини назорат қилиш бўлими бошлиғи Рустам Турсунбоев 14 йилга озодликдан маҳрум этилди.\nТошкент вилояти Жиноят ишлари бўйича суди вилоят Солиқ бошқармасининг Бозорлар ва савдо комплексларини назорат қилиш бўлими бошлиғи Рустам Турсунбоевни 14 йилга, унинг қўл остидаги инспекторни эса 7 йилга озодликдан маҳрум қилди.\nБу ҳақда Озодликка судда даъвогар сифатида қатнашган “Эзгулик” жамияти фаоли Шоира Содиқбекова хабар қилди.\nҲуқуқ фаолига кўра, Рустам Турсунбоев Ўзбекистон Жиноят Кодексининг тўққизта моддаси бўйича айбдор деб топилган.\n- Буларнинг иши “Чинни бозор” билан боғлиқ. Оддий солиқ инспектори Ботир деган йигит тадбиркорларнинг ҳар биридан эркин савдо қилиш шарти билан 100 доллардан пора олаётган пайтда қўлга олинган. Бу йигит тергов қилинганда¸ унинг бошлиғи шу ишга мажбур қилганини айтиб берган ва бунинг ортидан Рустам Турсунбоев ҳам ҳибсга олинган эди, деди Шоира Содиқбекова.\nАйни кунларда Тошкент вилояти Жиноят ишлари бўйича судида “Чинни бозор” иши юзасидан маҳкама якунига етай деб қолди. 25 июл куни бўлиб ўтган суд мажлисида прокурор суддан "Чинни бозор" раҳбарларига узоқ муддатли қамоқ жазоси сўради, дейди Шоира Содиқбекова:\n- Икки ойдан буён давом этаётган судда кеча гувоҳлар кўрсатмаси тугади. Прокурор музокарага чиқди. Бозор маъмурияти раҳбари Раҳим Аҳмедовга прокурор суддан 18 йил қамоқ жазоси сўради."Чинни бозор" қурилишида иштирок этган “ТАТИКО” номли сохта фирма раҳбари Зафар Эргашевга ҳам прокурор 18 йил сўради. Прокурорнинг даъвоси бўйича, Зафар Эргашев Бўстонлиқ туманида ўзига 1 миллиард 700 миллион сўмлик дала ҳовли қурган экан. Прокурор бу дала ҳовлини давлат ҳисобига мусодара қилишни ҳам сўради, дейди Шоира Содиқбекова.\nҲуқуқ ҳимоячисига кўра, “Чинни бозор” иши бўйича жами 12 киши маҳкамага тортилган. Шулардан 7 нафари ҳозирда ҳибсда сақланмоқда. Очиқда юрган беш кишидан бири, бозор назоратчиси Акбар Асқаровни ҳам прокурор ҳибсга олишни сўради, деб қўшимча қилади Шоира Содиқбекова.\nБунга қадар Тошкент вилояти Жиноят ишлари бўйича суди “Чинни бозор”даги дўконларни қуриш ишларида прораб бўлиб ишлаган биргина амалдор - Фарҳод Абдураззоқовга 15,5 йиллик қамоқ жазоси тайинлаган эди.\nАсосан, хўжалик ва маиший техника моллари билан савдо қилинадиган "Чинни бозор" маъмурияти, солиқ инспекцияси ва СЭС ходимларидан иборат жами 20 дан ортиқ шахс коррупция ва давлат мулкини ўзлаштиришга оид 10 га яқин жиноятда айбланиб, шу йилнинг 19 январ куни ҳибсга олинган эди.